CEO Melaka United: Penjaring Terbanyak Liga Super 2021 Bukan Dipinjam Daripada JDT

Melaka United FC (MUFC) menafikan dakwaan penyerang yang diikatnya pada penghujung Januari lalu iaitu Ifedayo Olusegun adalah pemain yang dipinjam daripada Johor Darul Ta’zim (JDT).

Ketua Pegawai Eksekutif MUFC, Datuk Wira Justin Lim menyatakan, “Kami ingin menegaskan bahawa Ifedayo adalah pemain yang berkontrak penuh bersama Melaka United FC sejak awal musim ini dan bukan berstatus pinjaman dari JDT seperti dua lagi pemain iaitu Fadhli Shas dan Syazwan Andik.”

Kenyataan tersebut dikeluarkan bagi menafikan sebuah laporan akhbar tempatan yang mendakwa Ifedayo merangkap penjaring terbanyak Liga Super bersama Selangor FC pada musim lalu merupakan pinjaman daripada skuad Harimau Selatan.

— Melaka United FC (@MelakaUnitedFC) July 2, 2022

Justin turut menambah, “laporan berkenaan adalah tidak tepat dan telah diputarbelitkan daripada kenyataan sebenar oleh pemangku ketua jurulatih, Mohd Asri Ninggal.”

Dalam satu kenyataan media yang lain, Asri menjelaskan hanya dua pemain sahaja tidak dapat diturunkan menentang JDT dalam perlawanan Liga Super pada malam ini iaitu Fadhli Shas dan Syazwan Andik kerana berstatus pinjaman daripada pasukan tersebut.

Bagaimanapun, Ifedayo pula tidak dapat diturunkan kerana mengalami kecederaan “hamstring” ketika sesi latihan bersama pasukan. Ketiadaan Ifedayo itu akan digantikan dengan penyerang senior tempatan, Norshahrul Idlan Talaha atau terkenal dengan panggilan Matyo.

Featured Image: Melaka United FC


Kejohanan Estonia: Pemain Berusia 20 Tahun, Jing Hong Muncul Naib Juara

Pemain muda perseorangan lelaki negara, Jacky Kok Jing Hong, berusia 20 tahun, menamatkan Kejohanan Antarabangsa Estonia 2022 selaku naib juara.

Jing Hong yang menghuni ranking ke-513 dunia terpaksa berpuas hati membawa pulang pingat perak apabila tumpas dalam perlawanan akhir di tangan pemain Perancis, Alex Lanier yang berusia 17 tahun.

Dalam perlawanan akhir tersebut, Jing Hong tumpas ‘straight set’ dengan pungutan mata 20-22 dan 15-21 dalam tempoh permainan yang memakan masa hampir 45 minit.

Untuk makluman semua, muncul sebagai naib juara di kejohanan ini merupakan pencapaian terbaik pernah diraih oleh Jing Hong dalam karier badmintonnya di peringkat senior.

Sebagai tambahan, Jing Hong akan terbang ke benua eropah untuk menyertai sebuah lagi kejohanan berstatus ‘International Series’ iaitu Terbuka Sweden 2022, dijadualkan berlangsung 20 hingga 23 Januari kelak.

Featured Image: Eesti Sulgpalliliit / Badminton Estonia


RASMI: Koeman Kemudi FC Barcelona Sehingga Jun 2022

Ronald Koeman telah dilantik sebagai ketua jurulatih FC Barcelona dengan kontrak selama dua tahun iaitu sehingga 30 Jun 2022.

Perkara ini telah diumumkan secara rasmi oleh Barcelona pada petang tadi, waktu Malaysia.

🙌 Welcome home, @RonaldKoeman!  💙❤ #KoemanCuler

Koeman merupakan seorang jurulatih berpengalaman. Beliau pernah menjadi pembantu skuad senior La Blaugrana sebelum menjadi ketua jurulatih skuad simpanan, Barcelona B pada musim 1998/99.

Kemudiannya jurulatih berusia 57 tahun ini kembali ke tanah airnya, dan melatih dua kelab di Liga Belanda iaitu Vitesse dan Ajax Amsterdam sebelum ke Portugal untuk bersama Benfica.

Antara kelab-kelab lain berpangkalan di Belanda yang turut dilatih Koeman ialah PSV Eindhoven, AZ Alkmaar dan Feyenoord.

Selain itu, Koeman yang merupakan bekas pemain Barcelona suatu masa dahulu turut mempunyai pengalaman melatih kelab Sepanyol, Valencia dan Liga Perdana Inggeris (EPL) iaitu Southampton dan Everton.

Sebelum menerima tawaran Barcelona, Koeman merupakan ketua jurulatih skuad kebangsaan Belanda.


Jersi Home & Away PDRM FC Dijual Pada Harga RM99 Sehelai

Pasukan Liga Premier, Kelab Bola Sepak Polis Diraja Malaysia (PDRM FC) melancarkan jersi baharunya untuk mengharungi saingan musim ini.

Dilancarkan dalam satu majlis yang diadakan di Pusat Latihan Polis (PULAPOL), pada hari ini, jersi skuad Sang Saka Biru pada kali ini hadir dalam dua versi ‘home’ dan ‘away’ yang berwarna biru dan merah masing-masing.

🔵🔴 IT IS HERE! — PDRM FC 2022 HOME AND AWAY KITS! 🔵🔴We roll on with the times and we’ll keep marching on to the top. Mentally Different! 😎#pdrmfc #sangsakabiru #upthecops pic.twitter.com/NpDaxRNN3j

Kedua-dua bahagian hadapan jersi keluaran Oren Sport ini dihiasai dengan dua logo penajanya yang tersusun kemas, Top Glove dan Red One. Di kedua-dua lengannya pula tertera logo Hertz dan Watertree disamping bahu kiri dan kanan ditampal dengan logo Unbox dan Big Lux masing-masing.

Dimaklumkan, kedua-dua jersi ini akan dijual di kedai rasmi platform e-dagang, Shopee, PDRM FC serta stor rasmi mereka dengan tanda harga RM99 sehelai.


MSBK 2021: Dua Bekas Pelumba Moto2 Turut Sertai Perlumbaan Bersama SuperKIP

Perlumbaan Kejuaraan Superbike Malaysia (MSBK) 2021 yang akan berlangsung pada hujung minggu ini tidak hanya diserikan oleh bekas pelumba Moto3, Khairul Idham Pawi atau dikenali sebagai SuperKIP.

Berdasarkan senarai pelumba yang dikeluarkan oleh penganjur, dua bekas pelumba Kejuaraan Motosikal Dunia Moto2 turut serta mengambil bahagian dalam perlumbaan yang akan berlangsung di Litar Antarabangsa Sepang itu.

Dua pelumba tersebut ialah Azlan Shah Kamaruzaman (ONE XOX TKKR Racing Team) dan Kasma Daniel Kasmayudin (Yamaha Racing Team Asean). Kedua-dua pelumba ini akan beraksi dalam kelas 1000cc.

Artikel Berkaitan: Juara ARRC 2019, Azlan Shah Tak Malu Jadi ‘Rider’ Penghantar Makanan

Untuk makluman semua, Azlan merupakan pelumba Moto2 selama tiga musim dari tahun 2013 hingga 2015. Manakala Kasma yang berusia 21 tahun pula mempunyai pengalaman selama setahun beraksi di pentas yang sama pada tahun lalu.

Tidak dilupakan, Zaqhwan Zaidi yang beraksi dalam saingan Moto2 bersama JPMoto Racing Team pada tahun 2015 turut mengambil bahagian dalam perlumbaan kelas 1000cc ini.

Sementara itu, Khairul yang kembali daripada persaraannya akan beraksi dalam saingan 600cc disamping menerima cabaran daripada bakal pelumba Moto3 negara, Syarifuddin Azman atau dikenali sebagai Damok.

Artikel Berkaitan: Khairul Idham Pawi ‘SuperKIP’ Sertai MSBK Bersama TKKR Racing Team

MSBK 2021 akan bermula pada hari esok dengan Free Practice 1 dan 2 sebelum disambung dengan sesi Qualifying pada pagi Sabtu.

Disebelah petangnya, perlumbaan bagi kategori 250cc, 600cc dan 1000cc akan bermula sehingga ke hari Ahad.

Bagi yang berminat untuk menyaksikan perlumbaan MSBK 2021 pada hujung minggu ini, anda boleh menontonnya secara langsung menerusi Facebook Malaysia Superbike Championship.


Penyerang Sasaran JDT, Camilo Sambung Kontrak Bersama Mazatlan Sehingga 2022

Penyerang yang menjadi sasaran Kelab Bola Sepak Johor Darul Ta’zim (JDT), Camilo Sanvezzo nampaknya kekal bersama pasukannya, Mazatlan FC.

Menurut makluman rasmi oleh kelabnya, penyerang berusia 32 tahun, kelahiran Brazil itu telah menandatangani kontrak lanjutan sehingga tahun 2022.

Mejor refuerzo para Mazatlán F.C…. ¡IMPOSIBLE! 😍Camilo Sanvezzo renovó su contrato por dos años más para seguir rompiéndola en el 'Kraken'. 🐙⚽Los detalles: https://t.co/Mv4tmhMeGc pic.twitter.com/FICNEmUKji

Ia sekaligus akan menutup pintu buat JDT untuk mendapatkan khidmatnya bagi menggantikan Diogo Luis Santo yang disahkan berhijrah ke BG Pathum United untuk saingan musim hadapan.

Lanjutan kontrak itu diberikan kepadanya ekoran prestasi semasa yang memberangsangkan dimana dia telah menjaringkan 8 gol daripada 11 penampilannya musim ini.

Ia jelas menunjukkan kelibat Camilo di barisan serangan Mazatlan FC dapat membantu mereka untuk mengharungi saingan domestik musim ini.

Baca: Kenali Bakal Penyerang JDT, Camilo da Silva ‘Sang Serigala’ Brazil

Nos gustó la combinación: ustedes en la grada y el 'Lobo' en la cancha. Por eso, #Camilo2022 🐺 pic.twitter.com/j0ZN0IjyA0

Untuk makluman, Camilo menarik minat pemilik JDT, DYAM Tunku Ismail ibni Sultan Ibrahim sejak dua tahun lalu dan baginda telah mengikuti perkembangannya dengan rapat.

Baginda mahu mendapatkannya sebelum daripada ini tetapi khidmat Camilo berada di luar kemampuan JDT pada ketika itu.

Bulan lepas, Tunku Ismail yang merupakan Tunku Mahkota Johor (TMJ) telah memaklumkan mahu mengikat pemain itu bagi memperkuatkan skuad Harimau Selatan untuk mengharungi saingan Liga Malaysia dan Liga Juara-Juara AFC (ACL) 2021.


Bojan Mahu Lapor Insiden Sepakan Percuma Kepada FAM

Pengendali Kuala Lumpur City (KL City) FC, Bojan Hodak berang dengan tindakan pengadil menghadiahkan sepakan percuma kepada Kuching City FC pada penghujung perlawanan dan mahu melaporkan perkara tersebut kepada Persatuan Bola Sepak Malaysia (FAM).

Tegas Hodak, satu-satunya percubaan tepat Kuching City hadir daripada situasi bola mati tersebut dan menganggap perlawanan yang berlangsung di Stadium Bola Sepak Kuala Lumpur, Cheras itu sebagai ‘tidak adil’.

“Saya rasa kami bermain baik hampir keseluruhan perlawanan. Kami mengawal permainan selama 90 minit dengan tidak membenarkan mereka melakukan percubaan.”

📸 Aksi Liga Super 2023 – LS12

Kuala Lumpur City FC 1-1 Kuching City FC#LigaSuper2023 #DemiLigaKita pic.twitter.com/UKfx8vwaIN

— Malaysian Football League (@MFL_MY) May 24, 2023

“Kali pertama mereka melakukan percubaan, mereka menjaringkan gol. Kami akan hantar laporan kepada FAM berkenaan sepakan percuma tersebut. Ia bukan perlawanan yang adil, kami patut menang,” tegas Bojan dalam sidang media selepas perlawanan menentang Kuching City.

Dalam perlawanan tersebut, KL City terlebih dahulu di hadapan pada minit ke-85 perlawanan menerusi sepakan penalti Tchetche Kipre tetapi Kuching City menyamakan kedudukan pada masa kecederaan hasil jaringan Abu Kamara.

Keputusan seri yang dicapai Kuching City itu sekaligus menamatkan rentetan lima kekalahan berturut-turut yang dialami skuad kendalian Irfan Bakti Abu Salim itu.


Sayangkan Skuad Yang Dibina, Aidil Setuju Bersama Kedah Sehingga 2022

Jurulatih kelahiran Singapura, Aidil Sharin Sahak menyatakan persetujuan untuk menyambung kontraknya bersama pasukan berpangkalan di semenanjung utara tanah air iaitu Kedah sehingga tahun 2022.

Tawaran itu diterima kerana sayangkan skuad yang dibinanya sejak 2018 yang terdiri daripada adunan pemain muda berbakat dan pemain senior berpengalaman.

Skuad ini telah terbukti mampu memberikan cabaran dalam saingan bola sepak Malaysia dengan merangkul kejuaraan Piala FA 2019, mara ke perlawanan akhir Piala Malaysia 2019.

Selain itu, suasana harmoni di antara pemain-pemain dan pegawai-pegawai dalam skuad Helang Merah turut mempengaruhi keputusannya untuk menurunkan tandatangannya di atas kontrak baharu.

“Memang sayang (rasanya) untuk meninggalkan Kedah keranan pemain-pemain dan pasukan yang telah saya bina, juga keserasian di antara para pegawai dan pemain-pemain sangat baik.”

“Sekarang saya hanya menunggu untuk menandatangani kontrak (baharu).”

“Ya, alhamdulillah, selama dua tahun lagi sebagaimana yang telah kami persetujui.” katanya seperti dilaporkan dalam Nadi Arena.

Selain daripada itu, kejayaan skuad Kedah menamatkan saingan CIMB Liga Super 2020 di tangga kedua telah memberikan mereka slot automatik ke saingan Piala AFC 2021.

Maka tidak hairanlah mudah buat jurulatih berusia 43 tahun ini menolak tawaran daripada daripada beberapa buah pasukan lain termasuk dari Indonesia dan Singapura.

“Tidak dilupakan, kita akan main di (Piala) AFC musim hadapan, ia merupakan pertandingan berprestij untuk bermain kerana saya pernah (membimbing pasukan) di sana empat tahun sebelum ini.

“Saya tahu bagaimana rasanya bermain dalam pertandingan tersebut. Ia merupakan pentas untuk semua pemain dan jurulatih membuktikan dan menunjukkan apa yang mereka ada.

Untuk rekod, Aidil pernah membimbing Home United mara ke perlawanan akhir peringkat zon Asean sebelum tewas kepada kelab Filipina, Ceres Negros dengan keputusan 2-3 secara agregat.


Piala Malaysia: Terengganu Bertemu Juara Bertahan Di Suku Akhir

Skuad berpangkalan di pantai timur semenanjung tanah air, Terengganu FC menepati ramalan dapat melayakkan diri dengan mudah ke peringkat suku akhir Piala Malaysia 2022.

Selepas menumpaskan Sri Pahang FC dengan keputusan 5-1 pada perlawanan pertama, Terengganu bimbingan Nafuzi Zain berhasil meraih satu lagi kemenangan besar iaitu 4-2 ke atas Sri Pahang pada perlawanan timbal balik, sebentar tadi.

Ini menjadikan Terengganu berjaya menumpaskan Sri Pahang dengan keputusan 9-3 secara agregat.

Sementara itu, menanti mereka di peringkat seterusnya iaitu suku akhir adalah juara bertahan, Kuala Lumpur City FC (KL City) yang mendapat bimbingan Bojan Hodak.

Skuad berjulukan The City Boys dapat melayakkan diri selepas menumpaskan PDRM FC dengan keputusan 4-0 secara agregat. KL City merakamkan kemenangan 3-0 pada perlawanan pertama. Manakala perlawanan timbal balik tamat dengan keputusan 1-0.

Untuk makluman semua, dalam kedua-dua pertembungan melibatkan Terengganu dan KL City dalam saingan Liga Super musim ini, kedua-duanya memihak kepada Terengganu.

Pertembungan pertama yang berlangsung di Stadium Sultan Mizan Zainal Abidin (SMAZA) berakhir dengan keputusan 2-0 manakala perlawanan yang diadakan di Stadium Bola Sepak Kuala Lumpur, Cheras pula tamat dengan skor 2-1.


Thomas Dooley Tumpukan Kepada Kawalan Bola & Serangan Balas

Aspek kawalan bola dan serangan balas menjadi keutamaan ketua jurulatih Sri Pahang FC dalam aksi perlawanan persahabatan pramusim yang diharungi pasukan bimbingannya sebelum bermulanya sepak mula Liga Super 2021.

Mengulas mengenai perlawanan menentang Terengganu FC II dalam kejohanan Shah Alam City Cup pada ahad lalu, pengendali kelahiran Amerika Syarikat ini menzahirkan perasaan puas dengan permainan yang ditampilkan oleh barisan pemainnya terutamanya pada separuh masa pertama.

Walaubagaimanapun, Dooley mengakui tahap kecergasan anak-anak buahnya dalam perlawanan tersebut menurun pada separuh masa kedua permainan namun tiada sebarang kekesalan besar diluahkan olehnya sejurus tamat perlawanan tersebut.

“Saya boleh nampak pemain-pemain begitu gembira dan teruja apabila berdepan aksi persahabatan menentang TFC II semalam memandangkan kita semua tahu bagaimana mencabarnya latihan ketika ini.

“Pada separuh masa pertama, saya berpuas hati dengan apa yang dilakukan pemain untuk kami mendahului terlebih dahulu, tetapi selepas itu, kecergasan mereka sedikit menurun pada separuh masa kedua untuk lawan kemudiannya menyamakan kedudukan.

“Cuma secara keseluruhan, saya tidak mahu terlalu melihat kepada jaringan, tetapi bagaimana mereka dapat mengawal bola dan menyerang kembali, itu yang paling penting sekarang ini.

“Jadi, saya boleh katakan dalam 70 peratus pemain-pemain sudah bersedia dan serasi, cuma lagi 30 peratus masih ada yang perlu dipertingkatkan kerana kita semua tahu macam mana singkat aksi pra-musim ketika ini, dan yang penting adalah fokus sehingga ke perlawanan sebenar nanti,” jelasnya.

Perlawanan tersebut menyaksikan Sri Pahang FC seri 2-2 dengan TFC II menerusi jaringan yang dilakukan oleh Hafiz Ramdan dan penyerang import baharu, Pedro Henrique.

Untuk aksi seterusnya, mereka akan berdepan pasukan tuan rumah, UiTM FC yang dibimbing oleh Frank Bernhardt. Sepak mula aksi tersebut dijadualkan pada jam 9 malam, hari ini.

Untuk makluman, Sri Pahang FC hadir ke Shah Alam pada Sabtu lalu bagi menyertai kejohanan yang dianjurkan oleh pasukan UiTM FC untuk menggantikan Perak FC yang menarik diri pada saat akhir.

Featured Image: Sri Pahang FC


Kejohanan Syed Modi: Jin Wei Bentuk Beregu Campuran Bersama June Wei Namun Menarik Diri

Pemain perseorangan wanita merangkap juara dunia remaja sebanyak dua kali, Goh Jin Wei dan pemain perseorangan lelaki, Cheam June Wei dilihat membentuk gandingan untuk beraksi dalam kategori campuran.

Jin Wei dan June Wei turut menunjukkan tahap keseriusan pembentukan gandingan tersebut dengan mendaftarkan diri mereka untuk beraksi dalam Kejohanan Antarabangsa Syed Modi 2022 yang dijadualkan berlangsung pada 18-23hb Januari kelak di Lucknow, India.

Bagaimanapun, menurut kemaskini oleh ‘M&Q Reports’, gandingan baharu ini tidak dapat dilihat di kejohanan berstatus Jelajah Dunia Super 300 BWF ini apabila mereka membuat keputusan untuk menarik diri pada 23 Disember yang lalu.

Selain itu, Jin Wei yang mahu menyambung semula karier badmintonnya turut mendaftarkan diri untuk beraksi dalam kategori perseorangan wanita. Namun, perkara yang sama iaitu menarik diri turut dilakukannya juga pada tarikh yang sama.

Berkemungkinan besar penarikan diri oleh pemain wanita berusia 21 tahun dilakukan atas faktor kesihatannya.

Sementara itu, June Wei yang menghuni ranking ke-73 dunia kekal mengambil bahagian di kejohanan terbabit dalam kategori perseorangan lelaki. Antara pemain perseorangan Malaysia yang turut dilihat menyertai kategori tersebut ialah Ng Tze Yong dan Soong Joo Ven.

Featured Image: Badminton Association of Malaysia


Kelayakan Piala Dunia 2026: AFC Luluskan Format Baharu, 8 Negara Dapat Slot Automatik

Kejohanan bola sepak terulung, Piala Dunia 2026 yang akan dilangsungkan di Amerika Syarikat, Mexico dan Kanada akan ditandingi oleh 48 pasukan negara berbanding 32 negara sebelum ini.

Selaras dengan perkembangan tersebut, slot untuk ke pusingan akhir Piala Dunia daripada setiap konfederasi turut mengalami peningkatan hampir satu kali ganda.

Sebagai contoh, bagi benua asia yang berada di bawah naungan Konfederasi Bola Sepak Asia (AFC) akan mendapat 8 slot automatik dan 1 slot ‘play-off’. Sebelum ini, benua asia hanya mendapat 4 slot automatik serta 1 slot ‘play-off’.

Asia’s pathway to the 8⃣ direct slots and 1⃣ Intercontinental playoff for 2026 #WorldCup and #AsianCup2027 confirmed!

— #AsianCup2023 (@afcasiancup) August 1, 2022

AFC menerusi satu pengumuman rasmi pada hari ini memaklumkan Ahli Jawatankuasa Eksekutif AFC telah meluluskan format kelayakan bagi benua asia ke Piala Dunia 2026. Format baharu yang turut disekalikan dengan kelayakan Piala Asia 2027 merangkumi empat pusingan adalah seperti berikut:

Pusingan Pertama Kelayakan Piala Dunia/Piala Asia:

Pusingan Kedua Kelayakan Piala Dunia/Piala Asia:

Pusingan Play-off Kelayakan Piala Dunia:

Secara kasarnya, perbandingan antara format baharu dan format sedia ada adalah seperti berikut:


All England 2022: Juara Bertahan, Zii Jia Lepasi Ujian Pertama Singkir Pemain Jepun

Perjalanan jaguh badminton perseorangan negara, Lee Zii Jia untuk mempertahankan kemenangan yang dimenanginya dalam Kejohanan Badminton Terbuka Seluruh England (All England) edisi lalu bermula dengan langkah kanan.

Pemain yang menghuni ranking ketujuh dunia itu tiada masalah untuk mengatasi lawannya yang merupakan pemain Jepun, Kenta Nishimoto di Pusingan 32, yang berlangsung di Gelanggang 4, Utilita Arena, Birmingham, pagi tadi.

YONEX All England Open Badminton Championships 2022MS – Round of 3221 21 🇲🇾Zii Jia LEE🏅16 17 🇯🇵Kenta NISHIMOTO🕗 in 43 minutes https://t.co/KVo7RIWsgG

Walaupun permainan itu berlanjutan sehingga 43 minit, Zii Jia berhasil tetap berhasil menumpaskan pemain yang menduduki ranking ke-20 dunia itu secara ‘straight set‘ dengan keputusan 21-16 dan 21-17.

Untuk makluman semua, kemenangan ini menjadikan Zii Jia telah merekodkan empat kemenangan daripada lima pertemuan ke atas Kenta sejak pertemuan pertama mereka pada tahun 2018 yang lalu.

Dengan kemenangan ini, Zii Jia dapat meneruskan kemaraannya ke Pusingan 16. Menantinya di pusingan ini adalah pemain muda Kanada yang sedang meningkat naik, Brian Yang.


MFL Lancar ‘Fantasy Football’ Tersendiri – Bergson & Ifedayo Pemain Paling Mahal

Pengelola saingan liga tempatan, Malaysian Football League (MFL) melancarkan permainan “fantasy football” yang tersendiri hasil kerjasamanya dengan Genius Sports, pada hari ini.

Dengan pengumuman ini, para peminat bola sepak tempatan boleh bermain permainan seakan-akan “Fantasy Premier League” versi Liga Malaysia di laman sesawang Liga M Fantasy.

Terdapat dua permainan yang ditawarkan di laman ini. Pertamanya, “Liga M Fantasy Classic” – permainan bola sepak fantasi klasik untuk peminat mengumpulkan barisan 11 pemain tanpa had yang dipilih daripada setiap pasukan, dalam bajet tertentu.

MFL telah melancarkan bola sepak fantasi rasmi pertama, “Liga M Fantasy”, di mana ia menyediakan permainan bola sepak fantasi klasik untuk peminat mengumpulkan barisan 11 pemain tanpa had yang dipilih daripada setiap pasukan, dalam bajet tertentu.#LigaMFantasy

— #LigaMalaysia2022 (@MFL_MY) June 8, 2022

Keduanya, “Liga M Fantasy Gameday” – permainan bola sepak fantasi yang membolehkan peminat memilih tujuh pemain tanpa sebarang sekatan bajet belanjawan, memberikan mereka fleksibiliti untuk menguji pengetahuan pemain berprestasi terbaik liga setiap minggu.

Bagaimanapun, penawaran permainan yang kedua ini belum tersedia lagi buat para peminat dan ianya akan dilancarkan tidak lama lagi.

Sementara itu, berdasarkan tinjauan, penyerang Johor Darul Ta’zim (JDT), Bergson da Silva dan Melaka United, Ifedayo Olusegun menjadi pemain paling mahal yang ditawarkan dalam permainan fantasi ini. Kedua-dua pemain diletakkan tanda harga bernilai RM9 juta.

Ianya diikuti dengan duo penyerang Terengganu FC, Tchetche Kipre (RM8 juta) dan Kpah Sherman (RM7.5 juta) serta seorang lagi penyerang JDT, Fernando Forestieri (RM7.5 juta). Manakala pemain tempatan paling mahal pula jatuh kepada penyerang lincah Terengganu FC, Faisal Halim (RM6.5 juta).


Piala AFF 2020: Safawi Cipta Hatrik Bantu Malaysia Raih Kemenangan 4-0

Hatrik oleh penyerang sayap dan satu jaringan oleh pertahanan berjaya memberikan kemenangan kedua buat skuad kebangsaan bimbingan Tan Cheng Hoe dalam saingan peringkat Kumpulan di kejohanan Piala AFF Suzuki 2020.

Kemenangan itu dilakar oleh skuad Harimau Malaya ke atas Laos hasil jaringan hatrik oleh Safawi Rasid pada minit ke-7, ke-34 dan ke-80 serta satu gol oleh Shahrul Saad pada minit ke-78.

Keputusan Masa PenuhPiala Suzuki AFF 2020 | 9 Disember 2021MALAYSIA 🇲🇾 4-0 🇱🇦 LAOS⚽ Safawi Rasid 7' 34' 80' Shahrul Saad 78'#FAM #HarimauMalaya #AFFSuzukiCup2020 #MASvLAO #RivalriesNeverDie #EmergingStrongerTogether pic.twitter.com/xxTZ1SjCUj

Ia membolehkan Malaysia menamatkan perlawanan dengan keputusan yang cukup cemerlang 4-0 tanpa bolos sekaligus mengutip 3 mata kedua. Kemenangan ini turut meletakkan Malaysia menerajui Kumpulan B dengan 6 mata buat sementara waktu.

Untuk perlawanan seterusnya, Malaysia dijadualkan menentang juara bertahan, Vietnam pada 12 Disember, hari Ahad, dengan sepak mula jam 8.30 malam.

Perlawanan akan berlangsung di venue yang sama iaitu Stadium Bishan.

Featured Image: AFF Suzuki Cup


Pertahanan 1.95m Berhijrah Dari Kuantan Ke Paroi Sertai Juara Liga Premier

Selepas tiga musim beraksi di Kuantan, pertahanan tengah tinggi lampai berketinggian 1.95 meter (m), Herold Goulon membuat keputusan untuk berhijrah ke Paroi dengan menyertai pasukan juara Liga Premier 2021, Negeri Sembilan FC.

Penghijrahan pemain kelahiran Perancis ini disahkan oleh skuad Hoben Jang Hoben menerusi makluman di pelbagai platform media sosial milik mereka beberapa hari lalu.

UP NEXT! HEROLD GOULON SIGNS FOR NSFC 🟡⚫🔴Mewakili Sri Pahang FC pada musim 2021, kehadiran Guolon bakal menambah kekebalan benteng pertahanan NSFC.Memiliki ketinggian 1.95m, pemain yang berasal dari Perancis ini juga boleh bermain di bahagian tengah. pic.twitter.com/XxIFmFwxI8

Goulon yang mula beraksi di pentas Liga Malaysia bermula tahun 2019 cukup dikenali bukan sahaja sebagai pertahanan yang kental malahan sebagai pemain yang mampu menjaringkan gol buat pasukan.

Pastinya ramai peminat bola sepak tempatan tidak dapat melupakan jaringan jarak jauh oleh Goulon berpunca daripada sepakan percuma di kawasan sendiri berhasil menerjah gawang ketika menentang Perak pada perlawanan separuh akhir Piala FA 2019.

90+3'| GOLAZOO GOULON! Percubaan dari tengah padang oleh Herold Goulon mencipta momen yang cukup magis di Kuantan, memperdayakan penjaga gol Perak, Hafizul Hakim untuk jaringan gol ketiga Pahang!@OfficialPahang 3-1 @peraktbgmy #ShopeePialaFA2019#MFLLive#PHGPRK pic.twitter.com/PsOce1pQgF

Berdasarkan rekod, pemain ini berhasil menjaringkan 13 gol daripada 48 penampilannya ketika beraksi bersama Pahang. Selain itu, Goulon juga berkebolehan untuk beraksi sebagai pemain tengah bertahan (defensive midfielder) dan pemain tengah (centre midfielder).

Untuk makluman semua, di awal kariernya, Goulon pernah berkelana di Liga Inggeris dengan bermain bersama Middlesbrough dan Blackburn Rovers.

Featured Image: Negeri Sembilan FC


Disebabkan Ronaldo Ke San Siro, Valentino Rossi Sokong Inter Milan

Pelumba veteran MotoGP, Valentino Rossi tidak begitu mengikuti sukan bola sepak semasa kecil namun begitu dia tetap mempunyai pasukan kegemarannya iaitu U.C. Sampdoria.

Pelumba yang terkenal dengan julukan The Doctor itu mempunyai sebabnya yang tersendiri mengapa memilih pasukan Sampdoria. Sedangkan majoriti peminat bola sepak di Itali pada masa itu hanya berkisar di antara tiga pasukan iaitu Inter Milan, A.C. Milan atau Juventus.

Ini kerana Rossi sangat meminati dua penyerang yang terkenal bersama Sampdoria iaitu Gianlunca Vialli dan Roberto Mancini. Namun begitu, segala-galanya berubah apabila Ronaldo Nazario menuju ke Stadium San Siro untuk bermain bersama Inter Milan.

Sejak daripada saat itu juga, Rossi menjadi peminat No.1 Inter Milan dan Ronaldo – penyerang yang sangat licik dan lincah dan cukup menggerunkan mana-mana penjaga gol yang terpaksa menghadapinya.

Who is Valentino Rossi's favourite Inter player of all time? 🤔"Ronaldo! The Brazilian one. The real one!" 😆🤩VR46 is excited to see his side move a step closer to another European trophy this evening 🏆#Club2020 pic.twitter.com/vbD3ylp1N9

“Sudah semestinya Ronaldo Brazil, Ronaldo yang sebenar-benarnya kerana sejak awal lagi saya menjadi penyokong Inter kerana ketibaan Ronaldo (di San Siro).” ulas Rossi mengenai pemain bola sepak idolanya dalam satu temubual oleh BT Sport.

Ronaldo dibawa oleh Inter pada tahun 1997 daripada FC Barcelona. Perpindahannya ke Inter daripada FC Barcelona adalah sebanyak 25 juta pound – merupakan rekod perpindahan tertinggi pemain bola sepak pada masa itu.

Musim pertama bersama Inter, Ronaldo berjaya memenangi UEFA Cup 1997/98. Rossi turut bercerita mengenai perlawanan akhir saingan tersebut di antara Lazio dan Inter Milan. Masih segar dalam ingatannya, Ronaldo menjaringkan gol ikonik secara solo sekaligus menamatkan perlawanan dengan keputusan 3-0 di Stadium Parc des Princes.

Mengambil inspirasi daripada musim tersebut, Rossi menaruh keyakinan yang tinggi terhadap skuad Inter Milan kendalian Antonio Conte yang turut diperkuatkan oleh bekas penyerang Manchester United, Romelu Lukaku untuk merangkul kejuaraan Liga Europa musim ini.

“Kita boleh menang kerana (mempunyai) Lukaku di hadapan gol.” tambah Rossi sebelum daripada perlawanan di antara Inter dan Shakhtar Donetsk, awal pagi tadi.

Aksi separuh akhir yang berlangsung di Espirit Arena pagi tadi berakhir dengan keputusan 5-0 di mana Lukaku dan Lautoro Martinez masing-masing menjaringkan dua gol dan satu gol lagi disumbangkan oleh Danilo D’Ambrosio.

Inter bakal bertemu Sevilla FC di RheinEnergieStadion, Jerman dalam perlawanan akhir Liga Europa yang akan berlangsung pada hari sabtu, jam 3 pagi waktu Malaysia.

Untuk rekod, Ronaldo telah menjaringkan sebanyak 34 gol semasa musim sulungnya bersama Inter manakala Lukaku pula telah menjaringkan 33 gol dalam saingan musim ini – hanya kurang satu gol untuk menyamai rekod Ronaldo.


Bekas Beregu No.9 Dunia, Izzuddin & Sze Fei Bergandingan Kembali

Gandingan beregu lelaki negara, Nur Izzuddin Mohd Rumsani dan Goh Sze Fei yang pernah mencapai ranking kesembilan dunia membuat keputusan untuk bergandingan semula selepas ‘bercerai’ pada Januari lalu.

Perkembangan mengejutkan itu dikongsikan sendiri oleh Presiden Persatuan Badminton Malaysia (BAM), Tan Sri Dato’ Sri (Dr.) Norza Zakaria merangkap Presiden Majlis Olimpik Malaysia (MOM) menerusi foto berserta kapsyen “One team, once again! They are back.” yang dimuat naik di Instagram Story miliknya, pada hari ini.

Difahamkan, tiada persefahaman menjadi punca gandingan pemain yang berusia 25 tahun masing-masing ini membuat keputusan untuk membawa haluan masing-masing sekitar empat bulan lalu.

Sejurus perpisahan tersebut, barisan kejurulatihan BAM menerusi Pengarah Kejurulatihan (Beregu), Rexy Mainaky mengumumkan menggandingkan Izzuddin bersama Muhammad Haikal Nazri sementara Sze Fei pula dipadankan dengan Choong Hon Jian.

Sebagai rekod, gandingan Izzuddin-Sze Fei yang bermula sejak tahun 2016 telah berjaya meraih empat gelaran iaitu Terbuka Jerman 2022, Cabaran Antarabangsa Malaysia 2017, Siri Antarabangsa Swiss 2016 dan Siri Antarabangsa Singapura 2016 selain menyertai kelompok 10 beregu terbaik dunia.

Untuk makluman, setelah hampir empat bulan berpisah, kedudukan Izzuddin-Sze Fei dalam Ranking Dunia BWF kini di tangga ke-32 dunia dan menjadi beregu lelaki No.4 tanah air selepas gandingan Aaron Chia-Soh Wooi Yik, Ong Yew Sin-Teo Ee Yi dan Man Wei Chong-Tee Kai Wun.

Featured Image: Instagram Norza Zakaria


KBS Putuskan Tiada Ganjaran RM1 Juta Buat Atlet Lontar Peluru Para Ziyad Zolkefli

Kementerian Belia dan Sukan (KBS) memutuskan tiada ganjaran berupa wang tunai RM1 juta di bawah Skim Hadiah Kemenangan Sukan (SHAKAM) akan diberikan kepada atlet lontar peluru para negara, Muhammad Ziyad Zolkefli.

Menurut laporan oleh portal Bernama, keputusan tersebut dibuat ekoran pembatalan penyertaan Ziyad kerana lewat masuk ke bilik panggilan (call room) biarpun mencatatkan rekod lontaran paling jauh – 17.94 meter – semasa mengambil bahagian.

Pada masa yang sama, Menteri Belia dan Sukan, Datuk Seri Ahmad Faizal Azumu menjelaskan keputusan itu dibuat bukan sebagai hukuman kepada atlet tersebut yang terlepas peluang meraih pingat emas bagi kategori F20 (kecacatan intelektual) di temasya Sukan Paralimpik Tokyo 2020, Ogos lalu.

“KBS memutuskan tiada ganjaran yang akan diberikan kepada Muhammad Ziyad menerusi SHAKAM.

“Namun saya akan berhubung dan berbincang dengan Muhammad Ziyad tentang ganjaran yang tidak ada kena mengena dengan peruntukan kewangan kerajaan,” katanya dipetik daripada portal terbabit.

Dalam laporan yang sama, Faizal turut mendedahkan beberapa pihak telah menawarkan sedia memberikan ganjaran kepada atlet berusia 31 tahun terbabit sebagai penghargaan kepada pengorbanan dan usahanya di temasya itu.

Bagaimanapun, individu atau syarikat serta bentuk dan jumlah ganjaran yang akan diberikan kepada Ziyad itu tidak didedahkan secara terperinci oleh Faizal.

Untuk makluman semua, keputusan oleh KBS ini dibuat setelah sebuah jawatankuasa siasatan dalaman yang dilantik untuk merungkai isu ini merumuskan Ziyad dan jurulatihnya, Mohd Faizol Harun tidak dapat membuktikan mereka tiba pada waktu yang ditetapkan di bilik panggilan.

Featured Image: Majlis Sukan Negara


Penerjun ‘Manis Senyuman’ Dhabitah Sabri Bergelar Mahasiswa UKM

Mempunyai karier yang baik sebagai atlet negara dalam sukan terjun tidak menghalang Nur Dhabitah Sabri untuk melanjutkan pelajarannya pada peringkat tertiari khususnya di universiti.

Menerusi satu makluman oleh akaun media sosial universiti tempatan, penerjun berusia 22 tahun ini dimaklumkan telah memilih untuk melanjutkan pelajarannya di Universiti Kebangsaan Malaysia (UKM).

Difahamkan, menerusi makluman oleh pihak universiti tersebut semalam, penerjun kelahiran Kuala Lumpur yang tidak lekang melontarkan senyuman manis ini memilih untuk melanjutkan pelajaran dalam Program Ijazah Sarjana Muda Komunikasi Media di Fakulti Sains Sosial dan Kemanusiaan (FSSK).

Kebelakangan ini, melanjutkan pelajaran dalam kalangan atlet-atlet sukan bukanlah sesuatu yang asing. Kebanyakan mereka membuat keputusan untuk melanjutkan pelajaran sebagai persiapan untuk menghadapi kehidupan selepas bersara daripada sukan yang diceburi suatu hari nanti.

Artikel Berkaitan: Dhabitah Raih Kedudukan Ke-4 Acara Terjun 3m Papan Anjal

Untuk makluman semua, Dhabitah yang mewakili negara ke temasya Sukan Olimpik Tokyo 2020 dalam acara terjun 3 meter (m) papan anjal baru-baru ini hampir-hampir sahaja menghadiahkan kutipan pingat buat Kontinjen Malaysia.

Dalam acara tersebut, Dhabitah berhasil mengumpul 326.15 mata daripada lima terjunan namun ianya belum mencukupi untuk menduduki sekurang-kurangnya tempat ketiga bagi membolehkan mengutip pingat gangsa di temasya yang diadakan setiap empat tahun sekali itu.

Bagaimanapun, pencapaian di tangga keempat itu merupakan yang terbaik buatnya sejak menyertai temasya Sukan Olimpik di Rio, Brazil pada tahun 2016.

Featured Image: Instagram Nur Dhabitah Sabri


PBSNT Memperkemaskan Saingan Liga Semi-Pro TFL & Perkenal Kejohanan Bawah Umur

Persatuan Bola Sepak Negeri Terengganu (PBSNT) semakin menumpukan kepada kerja-kerja menganjurkan kejohanan bola sepak terutamanya di peringkat bawahan dan akar umbi sesuai dengan peranannya selaku badan induk bola sepak bagi negeri Terengganu.

Selepas memperkenalkan dan menganjurkan liga bola sepak semi-profesional (semi-pro) yang diberikan nama Terengganu Football League (TFL) julung kalinya pada tahun ini, PBSNT memaklumkan akan memperkemaskan lagi penganjurannya pada tahun hadapan.

Saingan TFL 2022 disertai oleh 8 buah pasukan dengan format liga satu pusingan. Empat pasukan terbaik liga akan layak untuk beraksi dalam saingan Piala TFL. Bagaimanapun, perkembangan baharu menyaksikan saingan ini akan hadir dengan dua divisyen, TFL Super League dan TFL Premier League pada tahun 2023 kelak.

Selain itu, PBSNT turut mengumumkan pengenalan saingan bola sepak bawah umur yang membabitkan kategori umur bawah 16 tahun (B16) dan bawah 12 tahun (B12). Kedua-dua saingan ini diberikan nama TFL B16 dan TFL B12.

Kejohanan-kejohanan ini berperanan sebagai landasan terbaik kepada asas pembangunan bakat bukan sahaja buat para pemain bahkan kepada organisasi kelab-kelab yang bertanding termasuk para pegawai serta penggiat sukan di negeri Terengganu.

Dalam makluman yang sama, PBSNT akan memperkenalkan Anugerah Bolasepak Terengganu (ABT) bermula tahun 2023 untuk menghargai penggiat dan keluarga sukan bola sepak melibatkan pelbagai kategori.

Kesemua ini dicapai dalam satu Mesyuarat Jawatankuasa Eksekutif PBSNT yang dipengerusikan presidennya merangkap Menteri Besar Terengganu, YAB Dato’ Seri Dr. Ahmad Samsuri Mokhtar dan dihadiri oleh semua Ahli Jawatankuasa (AJK) PBSNT pada Isnin lalu di Kediaman Seri Iman, Kuala Terengganu.


Hatrik Amri Di Usia 41 Tahun Akan Bertahan Lama – Ong Kim Swee

Prestasi luar biasa yang dipamerkan penyerang veteran, Amri Yahyah, sehingga meledak hatrik ketika membenam Kedah Darul Aman FC 4-0 di Stadium Likas mendapat pujian daripada pengendali Sabah FC, Datuk Ong Kim Swee.

Bekas pengendali skuad kebangsaan itu percaya rekod yang dilakar Amri selaku pemain paling berusia meledak hatrik di Liga Malaysia, tidak akan dipecahkan oleh mana-mana pemain lain pada masa akan datang.

“Amri kita tahu pemain yang cukup berpengalaman dan bermain agak baik  walaupun telah berusia 41 tahun.

“Saya percaya rekod jaringan hatrik beliau sebagai pemain paling berusia dalam saingan Liga Malaysia akan bertahan lama dan tidak akan ada mana-mana pemain mampu lakukan seperti Amri.

“Ini membuktikan kemampuan Amri serta beri keyakinan untuk dirinya malah beliau harus menjadi contoh pemain-pemain muda Sabah untuk bermain seperti beliau,” katanya.

Tambahnya lagi, Amri perlu dijadikan ikutan oleh semua pemain skuad The Rhinos terutamanya generasi muda kerana masih mampu mengekalkan prestasi cemerlang walaupun sudah menginjak ke usia 40-an.

Dalam perlawanan tersebut, Amri menjaringkan tiga gol yang cukup menarik di separuh masa kedua pada minit ke-51, ke-61 dan ke-72 manakala satu lagi gol menerusi sepakan percuma yang diambil, Park Tae-su pada minit ke-56.

Di sebalik jaringan hatrik oleh Amri itu, kemenangan yang dicipta oleh Sabah itu turut membolehkan The Rhinos merampas kedudukan kedua Liga Super di belakang Johor Darul Ta’zim (JDT).

Featured Image: Sabah Football Club


UEFA Buang Perkataan ‘Europa’ Daripada UECL

Kesatuan Persatuan Bola Sepak Eropah (UEFA) telah mengambil keputusan membuang perkataan ‘Europa’ daripada kejohanan UEFA Conference League (UECL) sekaligus dijenamakan kepada UEFA Conference League. Difahamkan ianya bertujuan untuk memberi peluang kepada kejohanan itu berdiri di atas kakinya sendiri.

Pengumuman tersebut hadir menerusi kenyataan yang disiarkan di laman sesawang rasmi konfederasi bola sepak benua eropah itu hasil undian yang telah dilaksanakan dalam kalangan ahli jawatankuasa eksekutif UEFA.

Bagaimanapun, perubahan tersebut hanya akan dilaksanakan pada musim 2024-25 selepas tamat kitaran komersil 2021/24 yang menyaksikan kejohanan tersebut berkembang pesat dalam dua musim terakhir ini.

A post shared by UEFA (@uefa_official)

Dalam pada itu, UEFA turut mengumumkan dua venue perlawanan akhir yang telah diputuskan iaitu Stadium Agia Sofia di Athens milik AEK Athens dan laman keramat WKS Slask Wroclam di Poland, Stadion Wroclaw masing-masing bagi musim 2024 dan 2025.

Walaupun begitu, pihak UEFA akan meneliti dan menilai stadium di Athens sehingga November 2023 dalam perlawanan yang melibatkan AEK Athens di pentas UEFA dan skuad kebangsaan Greece di perlawanan kelayakan EURO 2024.

Hal ini rentetan daripada keadaan stadium tersebut yang masih lagi baharu dan masih belum mengadakan sebarang aksi kelab bertaraf antrabangsa serta dijadikan syarat tambahan kepada pengesahan penggunaan venue tersebut pada Disember.


Tze Yong Disenaraikan Beraksi di Terbuka India 2022 – Jelajah Dunia Super 500 BWF

Prestasi memberangsangkan pemain badminton perseorangan lelaki muda negara, Ng Tze Yong di pelbagai kejohanan berstatus Gred 3, Cabaran Antarabangsa (International Challenge) sepanjang tahun ini berhasil meletakkannya di ranking ke-60 dunia.

Kedudukan tersebut melayakkan pemain berusia 21 tahun ini menyertai pelbagai kejohanan di tahap yang lebih tinggi khususnya kejohanan berstatus Gred 2 iaitu Jelajah Dunia BWF.

Menurut ‘M&Q Report’ yang dimuat naik oleh Persekutuan Badminton Dunia (BWF), nama Tze Yong tersenarai untuk beraksi di kejohanan Terbuka India 2022 – Jelajah Dunia Super 500 BWF.

Kejohanan ini bakal menjadi pentas Jelajah Dunia BWF yang pertama buat pemain berbakat kelahiran Johor ini.

Selain itu, penyertaan pemain yang digembar-gemburkan sebagai ‘The Next Lee Chong Wei’ oleh sebahagian besar peminat badminton tanah air akan membuka peluang buatnya untuk bertemu pemain-pemain handalan dunia yang menduduki ranking lebih tinggi daripadanya.

Untuk makluman semua, Tze Yong meraih peningkatan mendadak pada tahun ini dengan bermula di ranking ke-136 dunia pada penghujung Mac 2021 sebelum meningkat kepada kedudukan ke-60 pada awal Disember lalu.

Peningkatan tersebut hasil daripada tiga kejuaraan yang diraih di Terbuka Poland, Cabaran Antarabangsa Belgium dan Terbuka Scotland serta muncul naib juara di kejohanan Terbuka Czech daripada 7 kejohanan yang disertainya secara individu pada tahun ini.


Lee Chong Wei Muncul Pemain Ke-6 Negara Sertai Dewan Kemasyhuran BWF

Badan induk sukan badminton dunia mengumumkan mengangkat legenda badminton tanah air, Datuk Lee Chong Wei ke dalam Dewan Kemasyhuran (Hall Of Fame) BWF 2023.

Pengumuman terbabit sekaligus menjadikan Chong Wei sebagai pemain keenam Malaysia menyertai kelompok berkenaan selepas Dato’ Eddy Choong Ewe Beng, Dato’ David E. L. Choong, Dato’ Ng Boon Bee, Ong Poh Lim dan Dato’ Tan Yee Khan.

Menariknya, penyenaraian nama Chong Wei yang kini berusia 40 tahun dalam Dewan Kemasyhuran BWF pada tahun ini turut diiringi oleh seteru kuatnya dari China, Lin Dan.

📣#Badminton legends Lin Dan 🇨🇳 and Lee Chong Wei 🇲🇾 have been elected to the BWF Hall of Fame. They will be inducted at an official ceremony on 26 May 2023.

— BWF (@bwfmedia) May 2, 2023

Untuk makluman semua, kedua-dua pemain ini cukup mendominasi arena badminton antarabangsa pada generasinya sebelum membuat keputusan untuk menggantung raket pada tahun 2019 dan 2020 masing-masing.

Dominasi Chong Wei dan Lin Dan pada ketika itu dapat diukur dengan mereka beraksi dalam lima temasya Sukan Olimpik dan sepuluh edisi Kejohanan Dunia.

Daripada segi pencapaian individu, Chong Wei berjaya menjuarai 47 saingan Superseries/World Tour serta menghuni ranking No.1 dunia selama 349 minggu.

Manakala kejayaan Lin Dan pula terarah kepada memenangi dua pingat emas Sukan Olimpik serta lima Kejohanan Dunia.

Difahamkan, kedua-duanya akan diperkenalkan secara rasmi ke dalam Dewan Kemasyhuran BWF dalam satu acara yang dijadualkan berlangsung pada 26 Mei (Jumaat) di Pusat Konvensyen Kuala Lumpur.

Ianya akan disiarkan secara penstriman langsung melalui BWF TV bermula jam 7 malam.

Featured Image: Badminton Association of Malaysia (BAM)


Realme Band Dari Perspektif Seorang Pelari

Firdaus Idris merupakan seorang yang gemar melakukan aktiviti larian dan senaman bagi memastikan badan kekal cergas sepanjang masa.

Baru-baru ini, dia berpeluang untuk menggunakan gelang tangan pintar (smartband) oleh Realme iaitu Realme Band yang baru sahaja dilancarkan pada jun tahun ini untuk pasaran Malaysia.

Sepanjang meggunakan Realme Band, Firdaus menemui beberapa kelebihan dan kekurangan smartband ini. Ikuti perkongsian daripadanya pada pautan video di bawah:


Syed Modi 2022: Slot Final Milik Wei Chong-Kai Wun Setelah Singkir Beregu Pilihan Ke-4

Beregu lelaki negara, Man Wei Chong dan Tee Kai Wun mencipta kejutan dengan menyingkirkan pasangan pilihan keempat untuk menempah slot ke final di Kejohanan Antarabangsa Syed Modi 2022 – Jelajah Dunia BWF Super 300.

Bukan itu sahaja, pasangan dari India itu, Arjun Madathil Ramachandran dan Dhruv Kapila turut menghuni ranking yang lebih tinggi iaitu ke-42 berbanding ke-65 yang diduki oleh Wei Chong-Kai Wun.

Syed Modi India International 2022MD – Semi final          🇲🇾Wei Chong MAN🏅21 21 🇲🇾Kai Wun TEE🏅16 12 🇮🇳M.R. ARJUN          🇮🇳Dhruv KAPILA🕗 in 33 minutes https://t.co/FSgVDtkToc

Beregu tuan rumah itu tumpas ‘straight set’ kepada Wei Chong-Kai Wun dengan keputusan 16-21 dan 12-21 dalam perlawanan yang memakan masa sekitar setengah jam.

Sementara itu, di pentas final esok, Wei Chong-Kai Wun merangkap pilihan kelapan kejohanan akan menentang satu lagi pasangan beregu tuan rumah, Krishna Prasad Garaga dan Vishnuvardhan Goud Panjala yang berada di ranking ke-74 dunia dan merupakan pilihan keenam kejohanan.

Featured Image: Badminton Association of Malaysia


Penganjur Lancar Piktogram Sukan Olimpik Paris 2024 Secara Rasmi

Jawatankuasa penganjur melancarkan piktogram bagi Sukan Olimpik Paris 2024 secara rasmi kira-kira 534 hari sebelum bermulanya temasya terbabit.

Sejumlah 62 rekaan piktogram didedahkan mewakili 28 jenis sukan yang akan dipertandingkan di ibu negara Perancis bermula 26 Julai, pada tahun hadapan.

Difahamkan, rekaan piktogram Sukan Olimpik edisi ini merangkumkan keanggunan Perancis, rekaan estetik baharu yang menonjol dan simbol yang didapati di laluan pejalan kaki di Perancis.

Seiringan dengan ini, pihak penganjur turut sama melancarkan dan mendedahkan piktogram bagi Paralimpik Paris 2024.

Piktogram itu menampilkan 23 rekaan yang khusus kepada acara sukan yang dipertandingkan pada Paralimpik.

Sebagai rekod, piktogram di temasya Sukan Olimpik ditampilkan buat pertama kali pada edisi 1964 yang berlangsung di Tokyo. Sejak itu, pembikinan piktogram bagi setiap jenis sukan yang dipertandingkan diteruskan sehingga ke edisi kali ini.


Terbuka Malaysia: Pang Ron-Mei Xing Rekod Kemenangan Sulung Di Kejohanan Super 1000

Gandingan semula beregu campuran, Hoo Pang Ron dan Teoh Mei Xing berhasil merekodkan kemenangan sulung dalam perlawanan kejohanan bertaraf Jelajah Dunia Super 1000.

Lebih manis, pasangan yang kembali bergandingan semula sejak Disember tahun lalu melakar kemenangan itu dengan menumpaskan pasangan Jepun yang menghuni ranking ke-16 dunia pada perlawanan peringkat Pusingan 32 di Terbuka Malaysia, sebentar tadi.

Dalam perlawanan terbabit Pang Ron-Mei Xing meraih kemenangan menerusi tiga set pertarungan yang berkesudahan dengan skor 21-11, 15-21 dan 21-19 dalam tempoh 53 minit permainan di atas gelanggang.

Sementara itu, hasil kemenangan ini, Pang Ron-Mei Xing dapat meneruskan kemaraan ke Pusingan 16. Menantinya di peringkat tersebut samada beregu Perancis, Thom-Gicquel dan Delphine Delrue (pilihan kelapan) atau pasangan Indonesia, Rinov Rivaldy dan Pitha Haningtyas Mentari (ranking kesembilan dunia).

Sebagai tambahan, Pang Ron-Mei Xing pernah bergandingan bersama sekitar pertengahan tahun 2016 lalu. Ketika itu, mereka sempat beraksi dalam dua kejohanan antarabangsa sebelum kedua-duanya diceraikan dan digandingkan dengan pemain lain.


Faisal Harap Dapat Pulih Secepat Mungkin Selepas Cedera Ketika Menentang Selangor

Penyerang Terengganu, Faisal Abdul Halim berharap mampu pulih secepat mungkin selepas mengalami kecederaan ketika aksi Liga Super berdepan Selangor pada Jumaat lalu.

Kecederaan yang dialami selepas dia menjaringkan gol pada minit ke-20 nyata menghampakan penyerang kebangsaan ini kerana terpaksa dikeluarkan lebih awal.

“Kecewa sebab saya baru sahaja menjaringkan gol dan tahap keyakinan saya dah bertambah selepas itu, memang semangat nak bermain.

“Tetapi bila cedera memang sedih, tidak mahu dikeluarkan sebenarnya tapi jurulatih (Nafuzi Zain) minta saya keluar juga sebab memang tak boleh nak teruskan dah.

“Dah kena ‘harmstring’ macam ni, saya tak boleh nak cakap apa cuma harap tak teruk sangat,” katanya.

Jelasnya, kesakitan di bahagian paha kanan masih lagi dirasai dan belum pasti adakah dia mampu untuk beraksi dalam aksi tertunda pusingan pertama Piala FA menentang Negeri Sembilan.

Untuk makluman semua, Terengganu dan Negeri Sembilan akan berentap dalam perlawanan tertunda pusingan pertama Piala FA 2022 pada hari esok.

Pemenang bagi perlawanan ini mara ke Pusingan 2 dan menanti mereka di peringkat tersebut adalah skuad Kedah Darul Aman kendalian Aidil Sharin Sahak.


Kuching City Kekalkan Khidmat Irfan Bakti Bagi Mengharungi Liga Super 2023

Pasukan yang berpangkalan di kepulauan borneo, Kuching City FC nampaknya terus menagih khidmat jurulatih berpengalaman, Irfan Bakti bagi mengharungi saingan Liga Super 2023 kelak.

Pengerusi Kuching City, YB Fazzruddin Abdul Rahman mengesahkan perkembangan tersebut selepas mengadakan mesyuarat dengan pihak pengurusan kelab, sebelum ini.

“Kita masih mengekalkan Irfan Bakti untuk mengemudi Kuching City bagi menghadapi saingan Liga Super 2023,” katanya seperti dipetik daripada portal Suara Sarawak.

Saingan musim ini menyaksikan Irfan berhasil membimbing Kuching City meraih tiket promosi ke saingan Liga Super secara merit dengan menghuni tangga ketiga Liga Premier.

Selain itu, jurulatih berusia 71 tahun ini turut mengemudi skuad berjulukan The Cats ini ke peringkat suku akhir Piala Malaysia buat pertama kali dalam sejarah kelab.

Untuk makluman semua, Irfan pada Januari lalu menyatakan niat bahawa tahun 2022 ini menjadi tahun terakhirnya bergelar jurulatih dalam kancah bola sepak.

Namun begitu, jurulatih yang pernah mengemudi Terengganu, Felda United, Selangor, Pulau Pinang dan beberapa pasukan lain lagi menyatakan belum membuat keputusan muktamad samada untuk bersara atau tidak sekitar Julai lalu berdasarkan laporan media tempatan.

Featured Image: Kuching City FC


Esteban Solari Ketua Jurulatih Baharu JDT, Hector Naik Pangkat Jadi Pengarah Teknikal

Hector Bidoglio yang menghadirkan kejuaraan Piala FA, Liga Super dan Piala Malaysia tidak lagi bergelar ketua jurulatih Johor Darul Ta’zim (JDT) pada musim hadapan.

Difahamkan, Hector telah diberikan peranan baharu iaitu sebagai Pengarah Teknikal JDT pada tahun hadapan. Dan perkembangan ini menjadikan kerusi ketua jurulatih skuad Harimau Selatan kosong.

Namun begitu, kekosongan itu tidak lama apabila pemiliknya, Tunku Ismail Ibni Sultan Ibrahim merangkap Tunku Mahkota Johor (TMJ) sudah mempunyai calon untuk mengisinya.

Menerusi satu video bual bicara yang dimuat naik di platform media sosial JOHOR Southern Tigers sebentar tadi, TMJ memaklumkan kekosongan itu akan diisi oleh individu kelahiran Argentina yang berusia 42 tahun iaitu Esteban Solari.

WATCH NOW: HRH Major General Tunku Ismail Ibni Sultan Ibrahim, Crown Prince of Johor speaks about Johor Darul Ta'zim FC's changes ahead, future plans, aspirations and transfers.

Watch the full video on our YouTube channel at https://t.co/y9pFc4SVxA pic.twitter.com/P7AM61w8Hc

— JOHORSouthernTigers (@OfficialJohor) November 30, 2022

“Kami akan ada jurulatih baru, dan saya secara peribadi mengagumi jurulatih baharu ini kerana saya kenal dia dah beberapa tahun dan kami dalam komunikasi dalam beberapa tahun,

“Beliau sekarang ada di pasukan Argentina bawah 23 tahun bersama-sama Javier Mascherano dan juga telah diberikan tawaran untuk ke River Plate dan skuad remaja Barcelona,”

“Tetapi saya somehow dapat meyakinkan beliau untuk bersama-sama dengan saya untuk teruskan pembangunan dan projek bola sepak Johor Darul Ta’zim iaitu Esteban Solari, adik kepada Santiago Solari yang berada di Real Madrid,” jelas TMJ menerusi video berkenaan.

Memandangkan Hector dinaikkan pangkat menjadi Pengarah Teknikal, penyandang pada ketika ini, Alistair Edwards turut mendapat jawatan baharu.

Jawatan baharu yang disandang oleh Alistair selepas ini adalah Ketua Pegawai Eksekutif (CEO) JDT.

“Dia (Esteban) yang akan ambil alih sebagai ketua jurulatih skuad utama Johor Darul Ta’zim dan Hector Bidoglio akan berada sebagai Technical Director dan Alistair Edwards akan jadi CEO,” tambahnya.

Featured Image: AFA – Seleccion Argentina


Google, Tottenham Hotspur Sedang Dalam Perbincangan Hak Nama Stadium

Stadium serba baharu milik Tottenham Hotspur yang dibuka semula pada tahun 2019 dengan kapasiti 62,850 tempat duduk berkemungkinan akan mendapat nama baharu kelak.

Ini selepas kelab yang dibimbing oleh Antonio Conte ini sedang dalam perbincangan dengan syarikat gergasi teknologi yang berpangkalan di Amerika Syarikat, Google, lapor The Athletic.

Akhir-akhir ini, Google yang cukup terkenal dengan penawaran enjin pencarian di internet tidak asing lagi dengan kerjasama atau penajaan dalam arena sukan.

Sekitar Mac lalu, Google telah membentuk ikatan penajaan berbilang tahun dengan pasukan Formula 1 (F1), McLaren Racing dan McLaren MX Extreme E Team.

Selain itu, Google turut mempunyai perjanjian komersil bersama Persatuan Bola Keranjang Kebangsaan (NBA) yang menjadikan telefon pintarnya, Pixel sebagai telefon rasmi penyokong bagi saingan NBA, Liga NBA G dan Liga NBA 2K.

Tidak ketinggalan, Google juga membentuk kolaborasi berbilang tahun dengan Liga Utama Besbol (MLB) di Amerika Syarikat sekitar Mac 2020. Hasil kolaborasi ini, Google diangkat sebagai Official Cloud Partner and Official Cloud Data and Analytics Partner of MLB.

Untuk makluman semua, Pengerusi Tottenham Hotspur, Daniel Levy pernah mengesahkan minat untuk mendapatkan perjanjian hak nama bagi stadium baharu Tottenham Hotspur pada tahun 2019. Bagaimanapun, perjanjian tersebut mestilah berdasarkan jenama yang sesuai serta atas nilai yang sesuai (right brand, on the right money).


Ranieri Ulang Keajaiban Pacu Cagliari Raih Promosi Serie A

Bekas pengendali Leicester City, Claudio Ranieri sekali lagi melakukan keajaiban apabila berjaya membantu Cagliari Calcio memenangi perlawanan akhir pusingan play-off Serie B menewaskan SSC Bari sekaligus layak ke Serie A.

Leonardo Pavoletti menjadi duri dalam daging buat Bari selepas menjaringkan gol untuk Cagliari pada minit ke-94 perlawanan dalam aksi timbal balik dan mengesahkan tempat mereka dalam Serie A musim hadapan.

Terdahulu, Cagliari menamatkan musim di tangga kelima Serie B bawah kendalian Ranieri selepas mencatatkan 10 perlawanan tanpa tewas dan hanya tewas dua kali selepas beliau mengambil alih sebagai pengendali.

Dalam pusingan play-off, Cagliari meneruskan aksi cemerlang menewaskan Venezia dan Parma sebelum terikat pada perlawanan akhir pertama dengan keputusan 1-1 menentang Bari.

— Cagliari Calcio (@CagliariCalcio) June 12, 2023

Sebelum ini, pengendali berusia 71 tahun itu mula dilantik bersama skuad berjulukan The Rossoblu berkuatkuasa 1 Januari 2023 dengan harapan dapat membantu kelab itu menemui semula prestasi terbaik mereka selepas berada di tangga ke-12 liga.

Namun, ini bukanlah kali pertama Ranieri berada di kota itu selepas turut melatih kelab tersebut pada musim 1988 dan membantu kelab itu kembali ke Serie A daripada Serie C pada musim 1990.

Untuk makluman, The Rossoblu bakal bersama Frosinone dan Genoa dalam saingan Serie A 2023-24 manakala tiga pasukan yang tersingkir ke Serie B ialah Verona, Cremonese dan Sampdoria.

Musim lalu, Cagliari tersingkir ke Serie B apabila berada di tangga ke-18 liga selepas sekadar mengutip 30 mata, dibezakan satu mata dengan pasukan di kedudukan ke-17, Salernitana.

Untuk makluman, nama Ranieri melambung dalam arena bola sepak dunia selepas mencipta keajaiban dengan membimbing calon penyingkiran, Leicester City memenangi Liga Perdana Inggeris (EPL) buat julung kalinya dalam sejarah kelab berkenaan pada musim 2015-16.


Kelayakan Piala Asia B-17: Malaysia Diundi Bertemu Musuh Tradisi, Indonesia Dalam Kumpulan B

Skuad Malaysia bawah 16 tahun (B-16) bakal berhadapan dengan musuh tradisinya merangkap tuan rumah, Indonesia B-16 dalam saingan Kelayakan Piala Asia B-17, yang dijadualkan berlangsung 1-9 Oktober hadapan.

Pertemuan itu disahkan apabila kedua-dua pasukan diundi dalam Kumpulan B bersama-sama Palestin, Guam dan Emiriah Arab Bersatu (UAE) dalam majlis undian yang disiarkan secara langsung menerusi saluran Youtube, AFC Asian Cup, hari ini.

Selain itu, pasukan-pasukan yang mengisi sembilan buah kumpulan lain merangkumi Kumpulan A, C, D, E, F, G, H, I dan J turut diketahui menerusi majlis undian itu tadi.

The road to 🇧🇭 Bahrain begins! #AFCU17 Qualifiers is set and we have the groups in place 😃

4⃣4⃣ teams with 1⃣6⃣ spots up for grabs, who will fill them? pic.twitter.com/llLazBywL6

— #AsianCup2023 (@afcasiancup) May 24, 2022

Saingan kelayakan ini dijalankan bagi memilih 15 pasukan yang akan bertarung bersama-sama tuan rumah, Bahrain dalam saingan Piala Asia B-17 yang akan dilangsungkan pada tahun hadapan.

Daripada 44 pasukan yang mengambil bahagian, hanya juara setiap kumpulan serta lima naib juara terbaik merentasi semua kumpulan layak mara ke saingan Piala Asia B-17 Bahrain 2023 tersebut.

Untuk makluman semua, saingan ini dahulunya dikenali sebagai Kejuaraan AFC B-16 atau Kejuaraan AFC B-17. Sebagai rekod, kali terakhir ianya dilangsungkan adalah pada tahun 2018 di Malaysia.

Pada edisi tersebut, Jepun muncul selaku juara selepas menumpaskan Tajikistan menerusi penentuan sepakan penalti yang berkesudahan dengan keputusan 4-3 dalam aksi yang berlangsung di Stadium Nasional Bukit Jalil.

Sebagai tambahan, saingan pada tahun 2020 dibatalkan oleh badan induk merangkap penganjur, Konfederasi Bola Sepak Asia (AFC) berikutan pandemik Covid-19 yang melanda dunia.


Olimpik 2020: Disingkirkan Regu China, Tiada Pentas Final Buat Aaron Chia-Wooi Yik

Cita-cita untuk melihat regu lelaki negera, Aaron Chia dan Soh Wooi Yik ke pentas final Sukan Olimpik Tokyo 2020 tidak kesampaian sama sekali.

Rakyat Malaysia terpaksa menerima hakikat regu ini tumpas di tangan regu China yang menduduki ranking No.6 dunia, Li Jun Hui dan Liu Yu Chen.

Aaron-Wooi Yik tumpas secara dua ‘straight set’ dengan keputusan 22-24 dan 13-21.

Badminton – Beregu Lelaki 🏸Separuh Akhir🇲🇾 Aaron Chia-Soh Wooi Yik22-24, 13-21🇨🇳 Li Junhui-Liu YuchenWakil beregu negara bakal beraksi dalam perlawanan penentuan pingat gangsa.#Badminton#Tokyo2020#SokongMalaysia

Walaupun kempunan untuk ke pentas final, rakyat Malaysia masih boleh mengharapkan kilauan pingat gangsa daripada regu negara ini.

Mereka akan beraksi pada perlawanan penentuan medal gangsa bertemu pasangan Indonesia, Mohammad Ahsan dan Hendra Setiawan.

Perlawanan tersebut akan berlangsung pada hari esok, 31 Julai.


Ranking FIFA: Harimau Malaya Duduki Tangga Ke-147 Secara Rasmi

Skuad bola sepak lelaki kebangsaan, Harimau Malaysia secara rasminya menghuni ranking ke-147 dunia setelah Persekutuan Persatuan Bola Sepak Dunia (FIFA) melakukan kemaskini terbaru, pada hari ini.

Kemaskini tersebut menyaksikan skuad negara yang dibimbing oleh Kim Pan-gon berhasil merekodkan peningkatan sebanyak tujuh anak tangga berbanding ranking terdahulu – tangga ke-154 dunia.

Peningkatan ini diraih hasil daripada mengharungi lima perlawanan dimana dua kemenangan terhasil ketika beraksi perlawanan antarabangsa tier 1 menentang Brunei Darussalam dan Hong Kong.

Ranking Harimau Malaya | 23 Jun 2022

Kemas kini terbaharu ranking FIFA hari ini, Malaysia di tangga 147 dunia, berjaya melonjak naik 7 tangga berbanding 154 pada kemas kini terdahulu, 31 Mac 2022.

* Kemas kini seterusnya 25 Ogos 2022#FAM #HarimauMalaya #FIFARanking pic.twitter.com/rVJtRHfCTt

— FA Malaysia (@FAM_Malaysia) June 23, 2022

Manakala baki tiga perlawanan lagi merupakan aksi pusingan akhir Kelayakan Piala Asia 2023 menentang Turkmenistan (menang), Bahrain (kalah) dan Bangladesh (menang).

Untuk rekod, ini merupakan kali pertama sejak tahun 2014 skuad kebangsaan berhasil menempatkan diri mereka dalam kelompok 150 teratas dunia.

Sementara itu, Republik Iran masih mengekalkan statusnya sebagai pasukan No.1 asia dengan menghuni ranking ke-23 dunia. Manakala, Vietnam pula merupakan pasukan No.1 ASEAN dengan menduduki tangga ke-97 dunia.

Sebagai tambahan, kemaskini ranking dunia yang berikutnya adalah pada 25 Ogos 2022.

Featured Image: Football Association of Malaysia


Kejohanan Dunia 2022: Yeen Yuan-Valeree Bertembung Pearly-Thinaah Jika Mara Ke Pusingan 32

Beregu wanita muda negara, Low Yeen Yuan dan Valeree Siow bakal melakukan debutnya dalam Kejohanan Dunia BWF 2022 bertempat di Tokyo, Jepun bermula 22 hingga 28 Ogos kelak.

Berdasarkan kepada undian yang berlangsung pada hari ini, pasangan pemain yang berusia 20 tahun masing-masing ini akan memulakan kempen kejohanan dunia dengan menentang beregu India, Treesa Jolly dan Gayatri Gopichand Pullela di Pusingan 64.

Sekiranya Yeen Yuan-Valeree berhasil melakar kejutan menumpaskan beregu yang berada di rangking ke-37 dunia ini di pusingan terbabit, mereka perlu berhadapan dengan beregu wanita No.1 negara, Pearly Tan dan Thinaah Muralitharan (pilihan ke-10) di Pusingan 32.

Pearly-Thinaah yang masih segar dengan kejayaan merangkul pingat emas di Sukan Komanwel Birmingham 2022 mara secara automatik ke Pusingan 32 apabila mendapat ‘bye’ di Pusingan 64 dalam sesi undian tadi.

Sementara itu, dua lagi beregu wanita negara akan bermula daripada Pusingan 64.

Beregu yang berada di ranking ke-33 dunia, Anna Cheong dan Teoh Mei Xing diundi menentang pasangan Jerman yang berada di tangga ke-70 dunia, Stine Kuespert dan Emma Moszcztynki.

Manakala, beregu bebas (independent) yang ranking ke-35 dunia, Vivian Hoo dan Lim Chiew Sien akan berentap menentang juga pasangan Jerman, Linda Efler dan Isabel Lohau.

Featured Image: Petronas Brands Instagram


‘The Flying Sikh’ Kembali Berlumba Bersama Cisco Racing Pada Usia 59 Tahun

Pelumba rali legenda negara, Karamjit Singh mengumumkan kembali berlumba dalam kejohanan rali bersama pasukan baharu, Cisco Racing pada usia 59 tahun.

Pengumuman itu dilakukannya dalam satu majlis pelancaran pasukan Cisco Racing, semalam.

Pelumba yang terkenal dengan julukan The Flying Sikh itu bakal membuat penampilannya dalam Kejohanan Rali Kebangsaan Malaysia 2021 yang akan berlangsung pada 26-27hb jun kelak bertempat di Sepang.

Menurut laporan FMT, Karamjit akan mempertaruhkan Proton Gen2 yang tersadai di rumahnya sejak perlumbaan terakhirnya sekitar 2018 sebagai jentera ralinya.

Selain itu, majlis tersebut turut dihadiri oleh rakan lama Karamjit, Jagdev Singh yang teruja untuk kembali menyertai rali bersama Karamjit mewakili Cisco Racing.

Untuk rekod, Karamjit pernah merangkul kejuaraan dalam Kejohanan Rali Dunia Kategori Produksi pada tahun 2002 bersama Petronas EON Racing Team (PERT).

Juara Rali Dunia Terpaksa Jual Proton Waja Bagi Membeli Kereta Baharu Untuk Dibuat E-Hailing https://t.co/hny7P1H6wE pic.twitter.com/piWiKQNyzU

Penghujung tahun lalu Karamjit meraih perhatian ramai apabila terpaksa menjual kenderaan peribadinya iaitu sebuah Proton Waja bagi memulakan ‘kerjaya baharu’ sebagai pemandu e-hailing.

Featured Image: Karamjit Singh Facebook


Tangguh Sesi Latihan, Momentum Terengganu FC Terjejas..

Ketua jurulatih Terengganu FC, Nafuzi Zain meluahkan kekecewaan apabila terpaksa menangguhkan sesi latihan pasukannya susulan pelaksanaan Perintah Kawalan Pergerakan (PKP) dan Perintah Kawalan Pergerakan Bersyarat (PKPB) di hampir seluruh pelusuk tanah air, bermula hari ini.

Menurut pengendali berusia 42 tahun itu, Terengganu FC yang memulakan sesi latihan pertamanya pada 14 disember lalu telah mendapatkan keserasian yang baik di antara pemain lama dan pemain baharu.

Bagaimanapun dengan situasi semasa yang menuntut pasukannya untuk akur dengan penangguhan tersebut, momentum yang telah diraih oleh skuadnya hilang dan perlu diraih kembali daripada fasa awal apabila dibenarkan menyambung sesi latihan kelak.

“Kita telah berlatih hampir sebulan dengan keserasian mula terbentuk antara pemain baharu dan pemain lama, tiba-tiba perlu berhenti (disebabkan PKPB),

“Ia menjejaskan perancangan dan momentum pasukan, selepas daripada rehat ini kita perlu bermula kembali (daripada fasa awal).” katanya ketika dihubungi Sukanz pada petang tadi.

Pada masa yang sama, Nafuzi amat mengharapkan sesi latihan pasukannya dibenarkan bersambung secepat yang mungkin memandangkan negeri Terengganu hanya dikenakan PKPB sahaja.

“Sebelum ini kita telah berlatih (dalam situasi PKPB) mengikut SOP yang ditetapkan.” tambahnya lagi.

Untuk makluman, setakat sebulan sesi latihan yang dijalankan, Nafuzi telah menumpukan perhatian kepada beberapa aspek seperti meningkatkan kecergasan, persefahaman serta membentuk keserasian dalam kombinasi pemain.

Antara lain yang dilakukannya adalah menyediakan pasukan untuk menghadapi beberapa siri perlawanan persahabatan yang diatur sebelum sepak mula Liga Super 2021 yang dijadualkan pada penghujung februari kelak.


Terbuka India: Yew Sin-Ee Yi & Tan Jie-Yen Wei Dapat Kemenangan Percuma Ke Suku Akhir

Beregu lelaki dan beregu campuran negara, Ong Yew Sin dan Teo Ee Yi serta Chen Tang Jie dan Peck Yen Wei diberikan kemenangan percuma untuk mara ke peringkat suku akhir Terbuka India.

Kedua-dua pasangan ini mendapat kemenangan percuma kerana setelah lawan masing-masing iaitu Utkarsh Arora-Akshan Shetty serta Sai Pratheek K-Gayatri Puella ‘walkover’ di Pusingan 16, hari ini.

Sementara itu, di peringkat suku akhir kelak, Yew Sin-Ee Yi yang merupakan pilihan ketiga kejohanan akan bertemu salah satu daripada beregu India samada gandingan Arjun-Dhruv (ranking 42) merangkap pilihan keenam kejohanan atau Ishaan Bhatnagar-Sai Pratheek (ranking 176).

Manakala Tan Jie-Yen Wei yang berada di ranking ke-40 merangkap pilihan ketiga kejohanan turut bertemu salah satu daripada beregu India samada Venkat Prasad-Juhi Dewangan merangkap pilihan kelapan kejohanan (ranking 63) atau Sanjai Dhanraj-Pooja Dandu.

Featured Image: Badminton Photo / Badminton Association of Malaysia


LaLiga Bukan Sekadar Real Madrid, Bercelona & El Clasico

Baru-baru ini, LaLiga telah mengadakan satu acara media di Hartamas untuk mempersembahkan derbi-derbi yang penuh mengujakan dalam saingan LaLiga.

Ianya bertujuan untuk meraih perhatian peminat bola sepak tempatan menjelang aksi derbi yang dinantikan ramai di seluruh dunia, El Clasico yang menemukan Real Madrid dan Barcelona pada minggu ini.

Selain itu, acara ini turut bertujuan untuk meningkatkan kesedaran mengenai setiap derbi yang dimainkan dalam saingan LaLiga musim ini seperti Valencia Derby, Basque Country Derby, Madrid Derby dan terakhir Seville Derby.

Untuk makluman, Valencia Derby merupakan pertemuan antara Valencia CF menentang Levante UD. Keduanya, Basque Country Derby merupakan pertemuan antara Athletic Bolbao dan Real Sociedad.

Sementara itu, Madrid Derby pula merupakan pertemuan antara dua buah kelab gergasi yang berpangkalan di ibu kota Sepanyol iaitu Real Madrid dan Athletico Madrid. Terakhir, Seville Derby pula merupakan pertembungan antara Sevilla FC dan Real Betis.

Semasa acara tersebut, wakil LaLiga, Giorgio Pompili Rossi berkata. “Membawa LaLiga dekat dengan peminat dan media di Malaysia ini menjadi keutamaan kami. Di LaLiga, kami mengeksport saingan liga dan keseluruhan negara kami bersama-sama budaya dan tradisi ke seluruh dunia.”

“Malaysia mempunyai diversiti di mana bola sepak dan makanan sangat relevan kepada negara. Menerusi acara ini, kami berharap dapat memberikan tetamu kami pengalaman yang serupa.”

Turut menyerikan acara tersebut adalah bekas pemain Real Zaragoza dan pemain Selangor, Oliver Buff serta Duta Sepanyol ke Malaysia, Jose Miguel Cornivos Lafuente.

Tetamu turut berpeluang menyaksikan persembahan daripada Pengarah Seni Persembahan University of Nottingham Malaysia, Dr Sergio Camacho bersama-sama band campuran Sepanyol-Malaysia, “Chino-Latino”.

Dan tidak dilupakan, untuk menambahkan lagi adunan budaya makanan dan sukan secara bersama-sama, tetamu turut dijamu dengan makanan Sepanyol, Valencian Paella yang dimasak oleh Chef Marta.

LaLiga bukan sekadar Real Madrid, Barcelona dan El Clasico, ia adalah mengenai semangat, budaya dan warisan. LaLiga akan terus membina jenamanya di Malaysia menerusi acara seumpama ini.


Olimpik 2020: Pandelela Tutup Saingan Terjun 10m Platform Di Tempat Terakhir

Penerjun negara, Pandelela Rinong menutup saingan akhir bagi acara terjun 10 meter (m) platform di tangga ke-12 dalam temasya Sukan Olimpik Tokyo 2020.

Kedudukan itu menyebabkan atlet berusia 28 tahun ini bukan sahaja terlepas peluang untuk menyamai sekurang-kuranyanya pencapaian terbaiknya memenangi pingat gangsa di temasya Olimpik 2012.

Malahan, persembahan tersebut meletakkannya di kedudukan yang terakhir pada aksi pusingan akhir yang berlangsung di Pusat Akuatik Tokyo, pada hari ini.

Terjun – 10 Meter Platform Wanita – FinalKedudukan akhir:12. 🇲🇾 Pandelela Rinong Pamg (245.85)#Diving#Tokyo2020#SokongMalaysia pic.twitter.com/YDdUoGT8vx

Bercakap mengenai persembahannya sebentar tadi, nasib tidak begitu menyebelahi Pandelela apabila terjunan pertamanya hanya diberikan 18 mata oleh para juri.

Bagaimanapun, Pandelela bangkit dan memperbaiki empat terjunan berikutnya dan memungut 245.85 mata secara keseluruhan.

Namun ianya tidak cukup untuk memberikan saingan bagi merebut kilauan pingat dan hanya meletakannya di kedudukan ke-12 daripada 12 penerjun yang beraksi di pentas akhir.

Sementara itu, pemenang pingat emas dan pingat perak bagi acara ini ialah Quan Hongchan (466.20 mata) dan Chen Yuxi (425.40 mata) dari China.

Manakala di tempat ketiga dan meraih pingat gangsa ialah  Melissa Wu (371.40 mata) dari Australia.


Piala Asia: AFC Lanjut Pelawaan Tunjuk Minat Jadi Hos Sehingga 15 Julai

Konfederasi Bola Sepak Asia (AFC) mengumumkan melanjutkan Pelawaan Tunjuk Minat (EOI) untuk menjadi hos kejohanan Piala Asia 2023 sehingga 15 Julai kelak.

Lanjutan tersebut diumumkan oleh badan induk berkenaan menerusi satu kenyataan media yang dikeluarkan di laman sesawang rasmi dan dikongsikan di pelbagai platform media sosialnya, pada hari ini.

AFC extends #AsianCup2023 Eol deadline to July 15, 2022 from the original date of June 30, 2022! https://t.co/A18goz5kc3

— #AsianCup2023 (@afcasiancup) June 28, 2022

Sebelum ini, AFC meletakkan tarikh tutup bagi menghantar EOI ini pada 30 Jun.

Untuk makluman semua, EOI ini dikeluarkan oleh AFC selepas hos sedia ada iaitu China menarik diri daripada menjadi tuan rumah pada tahun hadapan ekoran pandemik Covid-19 yang kembali ‘mengganas’ di negara mereka.

Sementara itu, menurut laporan beberapa media, antara negara yang disebut-sebut berminat untuk menjadi tuan rumah bagi kejohanan ini ialah Republik Korea, Jepun, Qatar dan Australia.


XOX, Perak FC Beri 10,000 Tiket Percuma Untuk Perlawanan Terakhir Liga Premier

Kelab yang dimiliki oleh syarikat telekomunikasi, XOX Berhad iaitu Perak FC mengumumkan menyediakan sejumlah 10,000 keping tiket percuma kepada para penyokongnya untuk perlawanan terakhir Liga Premier musim ini.

Perlawanan tersebut akan menemukan skuad berjulukan The Bos Gaurus dengan Kuching City FC di laman mereka sendiri, Stadium Perak, Ipoh pada 17 September (Sabtu) nanti.

“XOX dan Perak FC komited untuk membalas sokongan peminat yang telah menyokong kelab sepanjang masa sukar pada 2022. Perak FC akan memberikan 10,000 tiket percuma untuk perlawanan terakhir liganya.” tulis kenyataan rasmi kelab.

Untuk makluman, Perak sedang berada di kedudukan tercorot liga selepas mengharungi 17 perlawanan. Namun begitu, Perak berpeluang menamatkan musim ini di kedudukan kesembilan sekiranya meraih kemenangan dan pada masa yang sama Skuad Projek FAM-MSN merekodkan keputusan seri atau tumpas kepada Terengganu II.

Ini juga menjadi perlawanan terakhir buat ketua jurulatihnya, Yusri Che Lah bersama skuad senior Perak sebelum ianya bertukar tangan kepada bekas pengendali bawah umur Bayern Munich dan skuad bawah 16 tahun (B-16) negara, Lim Teong Kim.

Selain tiket percuma, XOX dan Perak dalam pengumuman terbabit turut menawarkan kad sim percuma milik syarikat pengendali rangkaian mudah alih maya (MVNO) kepada para peminat.

“Peminat juga boleh menuntut kad sim percuma dengan data pramuat sebanyak 18GB. Proses tuntutan akan berlangsung di gerai XOX di Stadium Indera Mulia pada 16 dan 17 September 2022, bermula dari 10 pagi hingga 12 malam.” tambah kenyataan itu lagi.


Kejuaraan B-16 AFF: Malaysia Mulakan Kempen Dengan Kemenangan Bergaya Ke Atas Kemboja

Skuad Malaysia bawah 16 tahun (B-16) melakar kemenangan bergaya dalam aksi pembukaan kempen Kejuaraan B-16 AFF yang berlangsung di Yogyakarta, Indonesia.

Skuad kendalian Osmera Omaro ini meraih keputusan positif dengan merekodkan kemenangan 3-0 ke atas Kemboja dalam perlawanan sulung peringkat Kumpulan C.

Kemenangan tersebut disumbangkan hasil jaringan oleh Arami Wafiy Zakimi pada minit ke-6 serta jaringan berganda oleh Faris Danish Asrul pada babak kedua iaitu minit ke-59 dan ke-78 permainan.

Kejuaraan B-16 AFF 2022 | Selasa, 2 Ogos 2022

MALAYSIA 🇲🇾 3-0 🇰🇭 KEMBOJA

⚽ Arami Wafiy Zakimi 6' Faris Danish Asrul 59' 78'

Kredit Foto: AFF#FAM #HarimauMalaya #AFFU16 pic.twitter.com/XHRJlTiAT6

— FA Malaysia (@FAM_Malaysia) August 2, 2022

Sudah tentu kemenangan ini membolehkan Malaysia mengutip tiga mata pertama. Selain itu, kemenangan ini juga meletakkan Malaysia mendahului Kumpulan C.

Untuk perlawanan berikutnya, Malaysia dijadualkan menentang Myanmar merangkap penghuni di tangga kedua Kumpulan C, pada 5 Ogos (Jumaat) kelak.

Mereka turut bermula dengan langkah kanan dalam kejohanan ini apabila melakukan kejutan menewaskan Australia dengan keputusan 3-2, pada petang tadi.

AFF Under-16 Championship 2022 – Group C – FULLTIME RESULT

Australia 2Luka Coveny 39thMiguel Di Pizio 44th

Myanmar 3Saw Myo Zaw 3rdShine Wanna Aung 23rdPyae Sone Aung 72nd#AFF#AFFU16 pic.twitter.com/fUzfIX4hou

— ASEAN Football (@AFFPresse) August 2, 2022


Terbuka Scotland: ‘Patatimo Boys’ Selangkah Sahaja Lagi Untuk Bergelar Juara

Hanya selangkah sahaja lagi yang memisahkan beregu lelaki muda negara, Arif Junaidi dan Muhammad Haikal untuk bergelar juara kejohanan badminton Terbuka Scotland 2021.

Pasangan yang mendapat gelaran ‘Patatimo Boys’ ini berhasil menempah tiket ke pentas akhir selepas menumpaskan beregu India, Krishna Prasad Garaga dan Vishnu Vardhan Goud Panjala dengan keputusan 17-21, 21-17 dan 21-16 di peringkat separuh akhir.

Sementara itu, menanti mereka di perlawanan akhir adalah pasangan beregu tuan rumah, Christopher Grimley dan Matthew Grimley yang diletakkan sebagai pasangan pilihan kelapan untuk menjuarai kejohanan ini.

Berdasarkan rekod, Arif dan Haikal yang berasal dari Terengganu dan Kelantan masing-masing belum pernah mempunyai sebarang pengalaman menentang adik beradik Grimley yang menghuni ranking ke-64 dunia ini.

Untuk makluman semua, perlawanan melibatkan ‘Patatimo Boys’ menentang adik beradik Grimley ini dijangka berlangsung pada pukul 10.30 malam nanti.

Featured Image: Badminton Association of Malaysia


BAC 2022: Beregu Campuran China No.4 Dunia Singkir Tang Jie-Yen Wei

Perjalanan beregu campuran di bawah naungan Persatuan Badminton Malaysia (BAM), Chen Tang Jie dan Peck Yen Wei dalam Kejohanan Badminton Dunia (BAC) 2022 berakhir di peringkat Pusingan 16.

Ini selepas pasangan yang berada di ranking ke-30 dunia ini terpaksa akur dengan kehebatan pihak lawan yang dihadapi sebentar tadi, Wang Yi Lyu dan Huang Dong Ping – beregu campuran No.4 dunia dari China.

R16#CHN🇨🇳 Wang Yi Lyu-Huang Dong Ping(3) def. #MAS🇲🇾 Chen Tang Jie-Peck Yen Wei 21-9 21-19

— BAM (@BA_Malaysia) April 28, 2022

Dalam perlawanan tersebut, Tang Jie-Yen Wei tumpas secara ‘straight set’ menerusi pungutan mata 9-21 dan 19-21 dalam tempoh permainan yang memakan masa tidak sampai setengah jam.

Untuk rekod, ini merupakan pertemuan sulung melibatkan kedua-dua pasangan di pentas kejohanan antarabangsa.

Sementara itu, Yi Lyu-Dong Ping bakal berentap samada beregu Indonesia, Rinov Rivaldy-Pitha Haningtyas Mentari (ranking ke-20) atau beregu Maldives, Hussein Zayan Shaheed-Fathimaath Nabaaha  (ranking ke-174) di peringkat suku akhir kelak.


Undian Piala Thomas & Uber 2020: Kedua-Dua Pasukan Malaysia Dalam Kumpulan D

Konfederasi Badminton Dunia (BWF) baru sahaja selesai mengadakan undian peringkat kumpulan bagi dua kejohanan utamanya iaitu Piala Thomas dan Piala Uber 2020.

Majlis undian yang berlangsung di ibu pejabat BWF, Kuala Lumpur itu turut disiarkan secara langsung di saluran rasmi Youtube badan terbabit, hari ini.

Bagi kejohanan Piala Thomas (lelaki), pasukan Malaysia yang akan diwakili oleh 3 pemain perseorangan dan 2 pasangan beregu telah diundi dalam Kumpulan D bersama-sama naib juara edisi lalu, Jepun serta Kanada dan England.

Sementara itu, untuk kejohanan Piala Uber (wanita), pasukan Malaysia berdepan cabaran besar apabila diundi dalam Kumpulan D yang disertai oleh semi finalis edisi lalu, China serta Denmark dan Kanada.

Untuk makluman semua, hanya juara dan naib juara setiap kumpulan sahaja yang layak ke peringkat suku akhir.

Sebagai tambahan, kedua-dua kejohanan dwitahunan ini akan berlangsung di Aarhus, Denmark bermula 9 hingga 17 Oktober nanti.

Untuk rekod, edisi Piala Thomas lalu menyaksikan Malaysia terkandas di peringkat suku setelah tumpas kepada pasukan jiran tetangga, Indonesia.

Manakala, bagi kejohanan Piala Uber yang lalu, Malaysia gagal layak ke saingan kalah mati apabila tamat di kedudukan ketiga pada saingan peringkat kumpulan.


Shahrel Fikri Mengesahkan Dirinya Sertai Negeri Sembilan – Kontrak Semusim

Pemain yang pernah mengetuai jentera skuad kebangsaan, Shahrel Fikri Mohd Fauzi mengesahkan dirinya telah menyertai kelab baharu iaitu Negeri Sembilan FC bagi mengharungi saingan Liga Malaysia 2023 kelak.

Pengesahan itu hadir menerusi tuan empunya badan sendiri sepertimana dilaporkan oleh portal akbar tempatan, Berita Harian, semalam.

Turut dilaporkan, penyerang berusia 28 tahun ini menyertai skuad berjulukan Hoben Jang Hoben bimbingan K. Devan itu dengan kontrak selama semusim.

Mengulas mengenai keputusannya untuk menyertai Negeri Sembilan, pemain yang mesra dengan panggilan Eky ini berkata kekuatan dan reputasi besar kelab ini menjadi faktor terbabit.

“Negeri Sembilan adalah pasukan yang memiliki reputasi besar dalam Liga Malaysia apabila berjaya menamatkan saingan Liga Super musim 2022 di tempat keempat.”

“Pencapaian mereka itu mendorong saya memilih pasukan ini dan berharap dapat menimba pengalaman serta bimbingan yang lebih sempurna dalam usaha meningkatkan lagi tahap prestasi saya.’’

“Saya yakin dan percaya, dengan kerjasama rakan-rakan lain yang lebih berpengalaman dalam pasukan ini seperti Mohamad Zaquan Adha (Abd Radzak) dan Mahali Jasuli selain Sean Eugene Selvaraj, memberi peluang saya untuk maju ke hadapan,’’ jelasnya seperti dipetik daripada laporan terbabit.

Shahrel turut mengharapkan dapat meraih minit permainan yang lebih baik bersama Negeri Sembilan pada musim hadapan sekaligus berpeluang untuk mendapat panggilan semula ke skuad kebangsaan.

Sebagai rekod, Shahrel menyertai Selangor FC pada penghujung tahun 2020 selepas mengharungi musim yang cemerlang bersama Perak FC.

Namun penghijrahannya ke skuad Gergasi Merah itu tidak begitu memberangsangkan lebih-lebih selepas mendapat kecederaan retak tulang fibula yang memaksanya berehat panjang bermula pertengahan 2021.

Pada musim 2022 pula, Shahrel berhasil meraih 19 penampilan. Akan tetapi, penglibatannya lebih banyak bertumpu sebagai pemain gantian.

Featured Image: Football Association of Malaysia


Luqman Bangga ‘Berlaga Bahu’ Dengan Bekas Kapten Man City, Vincent Kompany

Penyerang muda negara, Luqman Hakim Shamsudin tidak dapat menyembunyikan perasaan bangganya apabila dapat bertemu dengan bekas kapten Manchester City, Vincent Kompany tempoh hari.

Malah penyerang kelahiran Kota Bharu, Kelantan ini sempat bersalaman dengan Kompany yang merupakan ketua jurulatih RSC Anderlecht – pasukan yang ditentang oleh Luqman pada sabtu lalu.

Bon week-end à tous. Blij met de 3 punten. Hein, Jeanke? 🟣⚪ pic.twitter.com/q5jTKT6AWS

“Perasaan teruja sangat. Kita sebagai pemain kalau bertemu pasukan yang bagus memang seronok.

“Saya teruja dapat bertemu Vincent Kompany. Dia bintang pertahanan Manchester City yang terkenal.

“Saya bangga dapat bersalaman dengannya,” katanya seperti dipetik daripada Utusan Malaysia.

Another debut boy! Keep working hard Luqman! 🙌🇲🇾🔴⚪ #TheJourneyOfLuqie #KVKAND pic.twitter.com/UpaACstMmH

Dalam perlawanan tersebut, Luqman berjaya membuat penampilan pertama bersama pasukannya, KV Kortrijk apabila dimasukkan oleh ketua jurulatihnya pada minit ke-74 menggantikan Petar Golubovic.

Mengulas mengenai penampilan pertamanya, Luqman akui menghadapi kesukaran untuk menyesuaikan diri dengan rentak permainan saingan Liga Belgium.

Dapat dilihat di dalam perlawanan tersebut, Luqman bergelut terutamanya dalam aspek melakukan hantaran. Bagaimanapun, disebalik kesukaran tersebut, penyerang berusia 18 tahun ini berjaya terlibat dalam satu gerakan yang memberikan pasukannya satu gol saguhati.

“Mulanya agak sukar (bermain di Belgium) kerana susah nak berkomunikasi tetapi pemain-pemain senior dan jurulatih banyak membantu serta berkongsi ilmu,” katanya lagi.

Untuk rekod, Kompany dilantik sebagai ketua jurulatih RSC Anderlecht pada ogos lalu dengan kontrak selama empat tahun menggantikan Franky Vercauteren.

Featured Image: KV Kortrijk & Sport.be


Sukan Komanwel: Ng Tze Yong Tak Izin Bekas Pemain No.1 Dunia Kalahkannya Buat Kali Ketiga

Perseorangan lelaki muda negara, Ng Tze Yong tidak lagi mengizinkan Srikanth Kidambi mengalahkannya – buat kali ketiga berturut-turut di pentas antarabangsa.

Bekas pemain No.1 dunia itu yang menjadi taruhan pasukan India dalam pertarungan ketiga pada perlawanan akhir badminton berpasukan Sukan Komanwel Birmingham 2022 terpaksa akur tumpas kepada Tze Yong, sebentar tadi.

Dalam pertarungan tersebut, Tze Yong berhasil mencetak kemenangan sulungnya ke atas Kidambi menerusi tiga set permainan yang berkesudahan dengan skor 21-19, 6-21 dan 21-16.

RESULTS: #Birmingham2022 FINAL#MAS🇲🇾 2-1 #IND🇮🇳

Ng Tze Yong def. Kidambi Srikanth 21-19 6-21 21-16#DemiMalaysia#BadmintonMalaysia pic.twitter.com/DSFqGBCZ04

— BAM (@BA_Malaysia) August 2, 2022

Sebagai rekod, Tze Yong tumpas kepada Kidambi dalam kedua-dua pertembungan lalu di pentas antarabangsa. Pertembungan pertama berlangsung di Kejohanan Badminton Asia 2022 manakala pertembungan kedua berlaku dalam saingan Piala Thomas 2022.

Kemenangan yang dicetak Tze Yong ini membolehkan Malaysia kembali mendahului 2-1 ke atas India dalam aksi perebutan kilauan pingat emas dalam acara ini.

Seterusnya, pertarungan keempat melibatkan beregu wanita daripada kedua-dua pasukan. Malaysia mempertaruhkan pasangan terbaiknya, Pearly Tan dan Thinaah Muralitharan manakala India menurunkan Treesa Jolly dan Gayatri Gopichand Pullela.

Featured Image: Badminton Association of Thailand


Terbuka Malaysia: Yew Sin-Ee Yi Mudah Tundukkan ‘Patatimo Boys’ Di Pusingan 32

Beregu lelaki bebas (independent) negara, Ong Yew Sin dan Teo Eee Yi tidak mempunyai masalah untuk menundukkan pasangan muda yang sedang meningkat naik di bawah naungan Persatuan Badminton Malaysia (BAM), Wan Arif Junadi dan Muhammad Haikal Nazri di Pusingan 32 saingan Terbuka Malaysia 2022.

Dalam pertemuan terbabit, Yew Sin-Ee Yi yang berada di ranking kesepuluh dunia dengan mudahnya menumpaskan beregu yang terkenal dengan julukan ‘Patatimo Boys’ itu secara straight set di Gelanggang 2 bertempat di Axiata Arena, petang tadi.

Pertarungan yang julung kalinya menemukan dua beregu negara ini berkesudahan dengan skor 21-19 dan 21-13 memihak kepada Yew Sin-Ee Yi dalam tempoh masa setengah jam sahaja.

PETRONAS Malaysia Open 2022MD – Round of 32          🇲🇾Yew Sin ONG🏅21 21 🇲🇾Ee Yi TEO🏅19 13 🇲🇾Junaidi ARIF          🇲🇾Muhammad HAIKAL

🕗 in 30 minutes https://t.co/xKbX1VWzAd

— BWFScore (@BWFScore) June 28, 2022

Walaupun tewas, ini merupakan satu pengalaman yang cukup berharga buat Arif-Haikal yang kini berada ranking ke-85 dunia jika bersandarkan kepada penampilan sulung pemain dari Terengganu dan Kelantan ini di saingan berstatus Jelajah Dunia Super 750 BWF.

Sementara itu, Yew Sin-Ee Yi yang mengesahkan kemaraan ke peringkat seterusnya akan bertemu pemenang pingat emas Sukan Olimpik 2020 dari Taiwan, Lee Yang dan Wang Chi-lin di Pusingan 16 kelak.

Beregu Taiwan yang menghuni ranking keempat dunia ini mara setelah menumpaskan beregu Belanda, Ruben Jille dan Ties Van Der Lecq secara “straight set” dengan skor 21-9 dan 21-15 dalam tempoh masa 26 minit permainan.

Featured Image: Badminton Association of Malaysia


Greysia-Apriyani Cipta Sejarah Menangi Emas Pertama Regu Wanita Buat Indonesia

Pasangan regu badminton wanita Indonesia, Greysia Polii, 33 tahun, dan Apriyani Rahayu, 23 tahun, berjaya membawa pulang pingat emas Sukan Olimpik Tokyo 2020 setelah menewaskan regu China, Chen Qingchen dan Jia Yifan, hari ini.

Regu No.6 dunia ini cemerlang menumpaskan lawan mereka, regu No.3 dunia dengan dua ‘straight set’ 21-19 dan 21-15 pada perlawanan akhir yang bertempat di Musashino Forest Sport Plaza sekaligus mencipta sejarah sebagai pasangan badminton wanita Indonesia pertama yang memenangi pingat emas di temasya ini.

A historical win!Greysia Polii and Apriyani Rahayu secure #INA's first ever #Badminton women's doubles Olympic gold – and the nation's first of #Tokyo2020.@bwfmedia @nocindonesia1 pic.twitter.com/F0HDisviLI

Untuk pengetahuan semua, sebelum memenangi pingat emas ini, gandingan ini terlebih dahulu mencipta sejarah sebagai pasangan regu wanita pertama Indonesia yang mara ke pentas final dalam acara ini di Sukan Olimpik.

Sebagai makluman tambahan, ini merupakan penyertaan kali keempat buat Greysia di pentas Olimpik. Semasa beraksi di Rio 2016, Greysia bersama gandingannya terdahulu, Nitya Krishinda Maheswari hanya setakat di suku akhir.

Kemenangan regu Indonesia ini juga menyumbangkan emas pertama buat Kontinjen Indonesia di temasya Tokyo 2020. Setakat ini, Indonesia telah memungut satu emas, satu perak dan dua gangsa.


Azeem Atasi Juara Remaja Dunia, Catat Masa Terpantas Sejak Di AS – 10.14s

Pelari pecut muda negara, Muhammad Azeem Mohd Fahmi berhasil mengatasi juara Kejohanan Remaja Dunia 2015, Abdul Hakim Sani Brown yang berada di tempat ketujuh dalam acara 100 meter (m) pada Kejohanan East Coast Relays di Florida.

Menurut laman sesawang kejohanan, Azeem yang mewakili Universiti Auburn menamatkan larian di tempat keenam setelah dengan catatan masa 10.14 saat (s) di University of North Florida.

Catatan masa itu sekaligus mengatasi rekod perlumbaan pertamanya di Amerika Syarikat ketika muncul juara Kejohanan Florida State University (FSU) Relays dengan rekod 10.32s, Mac lalu.

A post shared by Auburn Track & Field (@auburntfxc)

Untuk makluman, rekod peribadi terbaik yang pernah dicatatkan Azeem bagi acara 100 meter adalah 10.09s di Kejohanan Olahraga Dunia Bawah 20 Tahun (B-20) di Cali, Colombia.

Rekod tersebut juga meletakkan anak kelahiran Perak itu sebagai pemegang rekod kebangsaan bagi acara tersebut selepas mengatasi rekod Khairul hafiz Jantan dalam temasya Sukan Malaysia (SUKMA) 2016.

Untuk pengetahuan semua, Pelari berusia 19 tahun itu berhijrah ke Amerika Syarikat (AS) bagi menyambung pelajaran di Universiti Auburn, Alabama turut memecahkan rekod kebangsaan acara 60 meter dalam dewan milik Watson Nyambek.

Catatan masa 6.66s di Jepun milik pelari legenda itu dipecahkan dengan rekod 6.62s yang dicatatkan Azeem dalam Kejohanan Jemputan Tiger Paw, Februari lalu.

Featured Image: Auburn Track & Field (Instagram)


Ranking BWF: ‘Quarter-Finalist’ Terbuka HYLO Kini Berada di Kedudukan Ke-45 Dunia

Kemaraan pasangan beregu campuran negara, Chen Tang Jie dan Peck Yen Wei ke peringkat suku akhir pada kejohanan Terbuka HYLO pada minggu lalu membolehkan mereka memperbaiki ranking mereka.

Menerusi kemaskini terbaru oleh Persekutuan Badminton Dunia (BWF) pada hari ini, pasangan ini berhasil mencatatkan peningkat sebanyak empat anak tangga sekaligus membolehkan mereka menghuni tangga ke-45 dunia.

Sementara itu, pasangan beregu campuran Malaysia yang lain tidak merekodkan sebarang perubahan pada kedudukan ranking masing-masing.

Sebagai rekod, pemenang pingat perak Sukan Olimpik 2016, Chan Peng Soon dan Goh Liu Ying masih mendahului di tangga ke-8 sambil diikuti oleh Tan Kian Meng-Lai Pei Jing dan Goh Soon Huat-Shevon Jemie Lai di tangga ke-12 dan ke-13 masing.

Akhir sekali, beregu Hoo Pang Ron dan Cheah Yee See pula kekal di kedudukan ke-25 dunia.

Featured Image: Badminton Photo / Badminton Association of Malaysia


Sukan Komanwel: Ng Joe Ee Cipta Kejutan Rangkul 2 Emas, Sasaran 6 Emas Kontinjen Malaysia Tercapai Awal

Gimnas muda negara, Ng Joe Ee yang beraksi buat pertama kali dalam temasya Sukan Komanwel mencipta kejutan merangkul bukan satu tetapi dua pingat emas buat Kontinjen Malaysia.

Atlet berusia 16 tahun ini berhasil merangkul emas pertamanya dalam acara gimnastik disiplin bola apabila mengutip 29.700 mata mengatasi pencabar terdekat dari Kanada, Suzanna Shahbazian dan Cyprus, Anna Sokolova yang mengumpul 29.050 dan 28.800 mata masing-masing.

Pungutan mata itu menjadikan kedua-dua atlet tersebut terpaksa berpuas hati dengan kilauan pingat perak dan gangsa.

Joe Ee memperoleh pingat kejuaraan itu menerusi disiplin riben dalam saingan yang berlangsung di Arena Birmingham.

Terdahulu, dia merangkul pingat emas bagi disiplin bola yang juga emas kelima negara pada temasya di sini.

Syabas dan Terima Kasih Joe Ee!#MalaysiaBoleh#B2022 pic.twitter.com/dSK5HHtBqy

— Olympic Malaysia 🇲🇾🥇 (@olympicmas) August 6, 2022

Tidak lama kemudian, Joe Ee yang mengambil bahagian dalam disiplin riben membuat satu lagi kejutan merangkul satu lagi emas apabila mengutip mata tertinggi dalam kalangan lapan peserta akhir.

Dalam saingan ini, Joe Ee menguti 27.800 mata mengatasi gimnas Scotland, Louise Christie dan Kanada, Carmel Kallemaa yang meraih 27.550 dan 27.500 mata masing-masing.

Dua kilauan pingat emas ini sekaligus membolehkan Kontinjen Malaysia mencapai sasaran minimum mengutip 6 pingat emas daripada temasya yang berlangsung di Birmingham, England ini.

Untuk makluman, Kontinjen Malaysia berpeluang untuk membawa pulang beberapa lagi pingat emas menerusi beberapa atlet lain terutamanya dalam acara badminton.

Terdahulu, Kontinjen Malaysia diletakkan sasaran untuk membawa pulang tujuh pingat emas.

Namun dengan penarikan diri jadguh badminton negara, Lee Zii Jia dan kemalangan yang menimpas atlet skuasy, Sivasangari Subramaniam, sasaran itu diubah kepada enam pingat emas disandarkan kepada sukan terjun, angkat berat, badminton, gimrama, boling padang dan powerlifting.

Featured Image: Olympic Council of Malaysia


Kelayakan Piala Asia: Filipina Kendalian Thomas Dooley Catat Kemenangan Pertama Kumpulan B

Skuad kebangsaan Filipina yang dibimbing oleh bekas jurulatih Sri Pahang, Thomas Dooley berhasil merekodkan kemenangan pertama dalam Kumpulan B bagi saingan pusingan akhir Kelayakan Piala Asia 2023.

Lebih manis, pasukan yang berjulukan The Azkals itu meraih kemenangan 1-0 ke atas Mongolia dalam perlawanan yang berlangsung di halaman lawannya sendiri iaitu Stadium MFF, sebentar tadi.

Jaringan tunggal Filipina itu pula dihasilkan oleh penyerang kacukan Jerman-Filipina, Gerrit Holtmann menerusi satu rembatan padu dari luar kotak penalti di penghujung perlawanan iaitu minit 90+3’.

FT | 🇲🇳 Mongolia 0⃣-1⃣ Philippines 🇵🇭

💭 Gerrit Holtmann's dream stoppage-time debut goal ensures the Azkals pick up their first win in Group 🅱#ACQ2023 | #MNGvPHI pic.twitter.com/UYoUzTMUSO

— #AFCU23 (@afcasiancup) June 11, 2022

Baca: Bekas Jurulatih Sri Pahang Kembali Kemudi Skuad Kebangsaan Filipina

Kemenangan itu membolehkan Filipina meraih tiga mata pertamanya dalam saingan kelayakan ini. Untuk makluman, perlawanan sulung mereka menentang Yaman berkesudahan dengan keputusan seri tanpa jaringan.

Justeru, selepas dua perlawanan yang telah dilalui, mereka berhasil mengumpul empat.

Sebagai tambahan, terdapat dua pemain Liga Super Malaysia turut beraksi menyumbang kepada kemenangan skuad Filipina ini. Dua pemain tersebut ialah Bienvenido Maranon (Johor Darul Ta’zim) dan Manuel Ott (Terengganu FC). Manakala penjaga gol Kuala Lumpur City FC, Kevin Ray Mendoza pula berada di bangku simpanan.

Perlawanan seterusnya dan terakhir, Filipina akan bertemu pasukan asia barat, Palestin pada 14 Jun kelak. Perlawanan ini akan menjadi penentuan samada mereka dapat mengulangi pencapaian pada tahun 2018 yang lalu – mara ke saingan Piala Asia 2019 – atau tidak.


Orleans Masters: Leong Jun Hao Singkir Bekas Pemain No.10 Dunia

Perseorangan lelaki negara, Leong Jun Hao berhasil meneruskan konsistensinya di Pusingan 32 dengan menumpaskan bekas pemain No.10 dunia, Sai Praneeth bagi melakar kemaraan ke Pusingan 16 dalam saingan Orleans Masters 2023.

Dalam perlawanan tersebut, Jun Hao mengatasi pemain berusia 30 tahun dari India itu secara “straight set” dengan skor 22-20 dan 21-17 dalam tempoh 47 minit permainan.

Orléans Masters Badminton 2023 presented by VICTORMS – R3222 21 🇲🇾LEONG Jun Hao🥇

20 17 🇮🇳SAI PRANEETH B.

— BWFScore (@BWFScore) April 5, 2023

Menariknya, kemenangan terbabit dihasilkan Jun Hao dalam pertembungan pertama mereka di pentas kejohanan kelolaan Persekutuan Badminton Dunia (BWF).

Sebelum itu, Jun Hao yang berusia 23 tahun menampilkan persembahan cemerlang dengan melakar dua kemenangan ke atas dua pemain Jerman pada pusingan kelayakan  bagi membolehkannya melangkah ke babak undian utama.

Sementara itu, di Pusingan 16 yang akan berlangsung pada hari ini, Jun Hao akan turun berentap menentang pemain Jepun yang sedang meningkat naik merangkap juara Terbuka Swiss, Koki Watanabe.

Featured Image: Badminton Association of Malaysia


MB Kedah: Semua Sokongan Rakyat Malaysia Akan Pergi Kepada Terengganu

Menteri Besar Kedah merangkap Presiden Persatuan Bola Sepak Kedah (KFA), Dato’ Seri Muhammad Sanusi Md Noor percaya kesemua sokongan rakyat dalam negara ini akan diberikan kepada Terengganu FC dalam perlawanan akhir Piala FA 2022.

Pada masa yang sama, beliau tanpa berselindung memberikan sokongan kepada skuad berpangkalan di pantai timur itu menjelang pertemuan menentang Johor Darul Ta’zim di Stadium Nasional Bukit Jalil, Sabtu nanti.

Tambahnya lagi, sokongan itu turut diberikan atas faktor isterinya merupakan orang kelahiran di negeri tersebut.

"Final Piala FA, saya sokong Terangganu, saya percaya semua sokongan rakyat Malaysia akan pergi ke Terengganu kecuali orang Johor"-@SanusiMNor @501Awani pic.twitter.com/AWyUeEv9Th

— HADI (@hadi48dul) September 8, 2022

“Saya sokong Terengganu sebab isteri saya orang Terengganu, buat masa ini saya belum kahwin (dengan) orang Johor lagi. (Kalau kalah) saya terima dengan berlapang dada,

“Orang macam saya ni sentiasa menyokong orang yang dilihat underdog dan semua sokongan rakyat Malaysia akan pergi kepada Terengganu, tak percaya tunggu,” katanya dalam video yang dikongsikan oleh seorang pengguna Twitter, hari ini.

♬ Gemuruh – Ash Fasryll & Nayli Azmi & Saiful Anwar

Dua hari lalu, Sanusi turut berkongsikan video dirinya menyarung jersi Terengganu berserta kapsyen “kasi panassss 🤣” menerusi akaun Tiktok peribadinya.

Video itu juga turut mendapat perhatian rakan sejawatannya bagi negeri Terengganu, Dato’ Seri Dr. Ahmad Samsuri Mokhtar merangkap Presiden Persatuan Bola Sepak Negeri Terengganu (PBSNT) dengan kapsyen “Sokong TFC ye final nanti,”.

Untuk makluman semua, Terengganu berhasil menempah tiket ke final Piala FA selepas menumpaskan Selangor di peringkat separuh akhir. Manakala JDT pula mara selepas menyingkirkan Penang.

Featured Image: Facebook Dr. Ahmad Samsuri


Setiap Coach Perlukan Piala Untuk Membuktikan Dirinya Bagus

Ketua jurulatih Terengganu FC, Nafuzi Zain pernah merangkul kejuaraan Piala FA sebanyak dua kali sewaktu bergelar pemain suatu masa dahulu. Kejuaraan itu dirangkulnya semasa beraksi bersama Terengganu dan Kedah pada tahun 2000 dan 2007 masing-masing.

Bagaimanapun, tiada sebarang gelaran kejuaraan utama bersama skuad senior pernah dirangkul oleh Nafuzi sejak bertugas sebagai ketua jurulatih pada tahun 2019 bersama skuad berpangkalan di pantai timur ini.

Justeru, Nafuzi mengharapkan kemenangan berpihak kepada pasukannya dalam perlawanan akhir Piala FA bertemu Johor Darul Ta’zim (JDT) dalam saingan Piala FA di Stadium Nasional Bukit Jalil (SNBJ) malam esok sekaligus menghadirkan koleksi pertama trofi buatnya selaku jurulatih.

“Sebagai pemain saya sudah mendapat piala, sebagai coach (ianya menjadi) lagi bermakna untuk saya mendapat kejuaraan terutamanya saya masih (seorang) coach yang masih muda,”

“Setiap coach perlukan piala untuk membuktikan awak merupakan seorang jurulatih yang bagus, perlu ada trofi atau piala,” katanya dalam sidang media pra perlawanan, hari ini.

Untuk makluman, Terengganu yang dibimbing oleh Nafuzi berhasil melayakkan diri ke perlawanan akhir kejohanan ini selepas menumpaskan Selangor dan Kuching City di peringkat separuh akhir dan suku akhir.

Kemaraan ini juga menjadi yang pertama buat Terengganu selepas mara buat kali terakhir 11 tahun lalu.

Sebagai rekod, sejak berkarier sebagai jurulatih, Nafuzi pernah merangkul kejuaraan kejohanan bawah umur, Piala Presiden pada tahun 2015 ketika membimbing skuad Kelantan Bawah 21 Tahun (B-21).

Featured Image: Malaysian Football League


BATC 2022: Kisona Serta Dua Beregu Pastikan Malaysia Mara Ke Saingan Piala Uber

Persembahan perseorangan wanita negara, S. Kisona serta dua beregu wanita negara, pada hari ini, membolehkan Malaysia bukan sahaja melangkah ke saingan separuh akhir Kejohanan Badminton Berpasukan Asia (BATC) 2022 selaku juara Kumpulan Y.

Malahan, kemenangan yang diraih ketiga-tiga wakil negara ini ketika menentang pasukan India, pada petang tadi, berjaya memastikan Malaysia menempah slot ke saingan Piala Uber 2022 yang akan berlangsung di Bangkok, Thailand pada bulan Mei kelak.

Kemenangan Malaysia ke atas India ini dimulakan oleh Kisona yang menumpaskan Aakarshi Kashyap menerusi tiga set perlawanan yang berkesudahan dengan skor 21-16, 18-21 dan 21-16.

RESULTS: #BATC2022Group Y🇲🇾 1-0 🇮🇳S. Kisona def. Aakarshi Kasyap 21-16 18-21 21-16#DemiMalaysia#BadmintonMalaysia pic.twitter.com/8ePqt3D2g9

Seterusnya, momentum kemenangan ini diteruskan oleh gandingan ‘scratch pair’ Pearly Tan-Valeree Siow yang menumpaskan Khushi Gupta-Mehreen Riza dengan sangat mudah iaitu 21-1 dan 21-6.

Perseorangan kedua India, Ashmita Chaliha yang beraksi pada perlawanan ketiga berjaya menyekat Malaysia daripada meraih kemenangan awal dengan menumpaskan pemain remaja, Siti Nurshuhaini dengan skor 21-11 dan 21-19.

Bagaimanapun, kemenangan Malaysia tidak mampu disekat lag oleh India apabila Teoh Mei Xing-Anna Cheong turun beraksi pada perlawanan keempat dan merekodkan kemenangan ‘straight set’ ke atas Arul Bala Radhakrishnan-Nila Valluvan dengan skor 21-10 dan 21-12.

Perlawanan kelima dimana Malaysia diwakili oleh pemain berusia 19 tahun, Myisha berakhir dengan kekalahan kepada Tara Shah dengan skor 21-16 dan 21-15. Keputusan ini menjadikan perlawanan antara Malaysia dan India berkesudahan 3-2.


King’s Cup: Thailand Senaraikan 2 Pemain J-League, Chanatip & Supachok Untuk Hadapi Malaysia

Khidmat dua pemain yang beraksi dalam kancah Liga Jepun iaitu Chanatip Songkrasin dan Supachok Sarachat ditagih oleh skuad tuan rumah, Thailand untuk menghadapi kejohanan King’s Cup bermula 22 September kelak.

Nama Chanatip dan Supachok yang merupakan pemain Kawasaki Frontale dan Consadole Sapporo masing-masing ini tersenarai dalam kalangan 23 pemain seperti mana diumumkan oleh Persatuan Bola Sepak Thailand (FAT), pada hari ini.

Selain dua nama ini, baki 19 pemain yang lain datangnya daripada kelab saingan domestik mereka terdiri daripada Buriram United (5 orang), BG Pathum United (4 orang), Chonburi (3 orang), Port FC (3 orang), Ratchaburi (2 orang), Muangthong United (2 orang) serta seorang pemain daripada Bangkok United dan Police Tero masing-masing.

#OFFICIAL ประกาศรายชื่อ 23 แข้งช้างศึก ลุยศึกฟุตบอลชิงถ้วยพระราชทานคิงส์คัพ ครั้งที่ 48

อ่านเพิ่มเติม : https://t.co/l145iKWSiE#ช้างศึก #ทีมชาติไทย #TogetherAsOne #Changsuek #Thailand #บอลไทย #ฟุตบอลไทย #FAThailand #FIFADAY #InternationalAmatch #KingsCup48 #คิงส์คัพ pic.twitter.com/ZcIzfiEBVL

— Changsuek (@Changsuek_TH) September 15, 2022

Seperti hasil undian dijalankan baru-baru ini, Thailand akan membuka kempen saingan ini dengan menentang Malaysia kendalian Kim Pan-gon pada peringkat separuh akhir.

Sekiranya menang, Thailand akan mara ke perlawanan akhir dan menanti mereka adalah samada Trinidad & Tobago atau Tajikistan yang akan membuat perhitungan dalam satu lagi perlawanan separuh akhir.

Untuk makluman semua, sekitar Julai lalu, Chanatip yang merangkul anugerah pemain paling bernilai (MVP) selepas membantu negaranya menjuarai Piala AFF 2020 dikhabarkan tidak akan kelihatan lagi bersama Thailand sehingga ke penghujung tahun.

Ini selepas dia memaklumkan akan menarik diri daripada beraksi bersama skuad Gajah Perang terutamanya di kejohanan King’s Cup dan Piala AFF 2022 ekoran keletihan dan memerlukan rehat.


FAM, HP Jalin Kerjasama Bekal Laptop & Perkakasan Gaming Kepada Skuad eRimau Bernilai RM300,000

Persatuan Bola Sepak Malaysia (FAM) mengumumkan satu ikatan kerjasama dengan syarikat teknologi perkomputeran terkemuka, HP Malaysia pada hari ini.

Permeteraian kerjasama ini menyaksikan HP akan membekalkan barangan berkualiti tinggi bagi kegunaan skuad eRimau seperti komputer riba, HP Victus dan perkakasan gaming, HyperX yang juga merupakan keluaran HP.

Menurut Exco merangkap Pengerusi Jawatankuasa Pemasaran dan Penajaan FAM, Dato’ Sri Shahril Mokhtar kerjasama dalam bentuk barangan ini bernilai RM300,000 dengan tempoh selama setahun.

Selaras dengan kerjasama ini, HP Malaysia diangkat sebagai Rakan Penaja Teknologi Maklumat & e-Stor Rasmi skuad eRimau bagi kempen FIFA eNations Series 2023 yang dijadualkan bermula Disember nanti.

Sementara itu, Pengarah Urusan HP Malaysia, Alex Tan berharap kehadiran mereka menerusi kerjasama ini dapat melihat kejayaan skuad eRimau di pentas antarabangsa.

Selain itu, pihaknya turut berharap ianya dapat memberi lebih galakan kepada arena e-sukan tanah air sekaligus mendapat pengiktirafan di pentas dunia.